iOS iOS (iPhone | iPad): Aplikazioak euskaraz\n2017ko abenduak 12 - 12:00h | Azken eguneraketa: 2017-12-12\niOS (Apple) - Aplikazioak euskaraz\nDeskargatuko dituzuen aplikazioak edo jokoak euskaraz erabili nahi badituzue edo euskaraz nabigatu, iPhone edo iPad-an konfigurazio txiki bat egin behar duzue. Aplikazioa edo jokoa hizkuntza bakarra badu, hau da, euskara hutsean badago, automatikoki euskaraz konfiguratuko zaizue, berdin da gailua zein hizkuntzatan erabiltzen duzuen. Hori bai, euskaraz eta beste edozein hizkuntzatan erabili ahal bada, gailua euskaraz konfiguratu behar duzue, bestela ezin izango duzue euskaraz erabili. Aplikazioa edo jokoa martxan jartzen duzuenean, hizkuntzak aukeratzeko aukera ematen badizue, euskara aukeratu (batzuk ez dute aukera hau ematen).\nHemen behan duzue bideo bat ikusteko nola egin behar den konfigurazioa.\n4 joko desberdin topatuko dituzue, irudi bat aukeratu beharko duzue erantzun zuzena adierazteko. Jokoaren zailtasuna erantzun zuzenen kopuru handia lortzea datza.\nTopatuko dituzuen lau joko desberdinak:\n- Erantzuna: asmatu zein den adierazten zaizun esanahiari dagokion irudia.\n- Kontzeptua: asmatu zein den adierazten zaizun esanahiari ez dagokion irudia.\n- Kultura: Euskal Herriko ondarea den irudia zein den asmatu.\n- Lotu: lau irudi desberdinak esanahiekin lotu.\nMezuak bidaltzeko aplikazioa da, elkarrizketetan galdera-erantzunen prozesua arindu nahian, “Erantzun inteligentea” izeneko aukera du Google Allok. Pantaila ukituz, aurrez prestatutako erantzunen artean aukeratu ahalko du, ezer idazten hasi beharrean.Hitzekin ez ezik, emoji edo emotikonoak, eranskailuak –Facebook Messengerrek dituenaren antzekoak– eta argazkiak erabiliz ere komunikatu ahalko da erabiltzailea.\nEuskal Telebistako “Go!azen” telesailaren APP ofiziala da hau. Telebistan ikusten denetik haratago joango gara aplikazio honekin: Telesailean ikusten ez diren istorioak ezagutzeko aukera emango du, aktoreek parte hartuko duten ekitaldi eta ikuskizunen berri emango du, atal guztiak nahieran ikusi ahal izango dira bertan, eta beste inon egongo ez diren bideo bereziak ikusteko aukera emango du.“Go!azen” gazteei zuzendutako telesaila da; Basakabi udalekuetan gazte talde batek dituen bizipenak kontatzen ditu, euskaraz. Telesail musikala da gainera, eta euskal musika taldeen kanten bertsioak eskaintzen dizkie gazteei.\nHizkuntz Eskubideen Behatokiaren aplikazioa da. Batetik, hizkuntza-eskubideen urraketei erantzun eta elkarrekin konponbidea bilatzeko eta bestetik, hizkuntza jokabide egokia duten entitateak positiboki nabarmentzeko tresna da.\nAkuilari web orria\nBlackberry Messenger mezuak bidaltzeko aplikazioa da. Hasieran, Blackberry motatako telefonoen artean erabiltzen zen, orain aldiz, edozein motatako telefonoetan instalatu daiteke. WhatsApp, Line, Telegram… aplikazioen funtzio berdina du, hori bai, segurtasun eta pribatutasunaren aldetik, Blackberry konpainiak kontutan izan du beti, beste aplikazioekin konparatuko bagenu, desberdintasun nagusiak, segurtasuna eta pribatutasuna izango lirateke.\nZer da Zer joko tradizionala.\nEuskera ikastea eta dohain jolastea posible da Esaera Zaharrak jokoarekin. Esaera Zaharrak esaera zaharrak ikasteko jolas dibertigarria eta hezitzailea da. Euskal hizkuntza modu entretenigarriago eta errazago batean ikasi nahi duten hasiberrientzat zein euren ezagutza praktikan jarri nahi duten euskaldun zaharrentzat dago egina.\nEsaera Zaharrak-ekin euskara ikastea inoiz baino errazagoa eta dibertigarriagoa da, zure hizkuntza-maila edozein dela ere: oinarrizko maila baduzu edo EGA prestatzen ari bazara Esaera Zaharrak jokoak euskera ikasten lagunduko dizu.Nola jolastu? Erraza da, nahasitako hitzak orden egokian jarri behar dituzu.Hitza orden desegokian jarriz gero, denbora murriztuko zaizu. Esaera amaitzean, lortutako denboraren eta akats kopuruaren araberako nota izango duzu.\nZure gaitasuna beste erabiltzaile batzuekin alderatu ahalko duzu “jokalari anitz” aukerarekin edo Game Center-ko lagunekin.Euskera ikasten ari zara eta zure gaitasunak hobetu nahi dituzu? Esaera Zaharrak jolasak Euskal Herriko folklore eta balio herrikoien ikuspegia emango dizu, hiztegi eta gramatika ikasten dituzun bitartean. Euskaldun peto-petoa zara? Erakutsi dakizun guztia “lehiaketa” aukeran Game Center bitartez.\nEsaera zaharra hezitzaileek diseinatu dute, ikasleek euskera ikasten dituzten erronka nagusiak gainditu ditzaten helburuarekin. 100 esaera zahar baino gehiagorekin, Esaera Zaharrak hasiberrientzat zein euskaldun zaharrentzat erronkak aurkezten ditu. Zure euskal ezagutza herrikoia frogatu nahi duzu?Jolas ezazu banaka, lagunen aurka edota beste erabiltzaile batzuen aurka munduko edozein txokotatik. Ikasi ezazu euskera dohain jolasten duzun bitartean. Euskal esaerak eta atsotitzak ikasteko jolas dibertigarriena!\nmasterKey games eta www.masterkeyenglish.com – eko hezitzaileek diseinatuta.\nBilbao Aste Nagusia 2017\nEUSKALTEL-ek 2017ko Bilboko Aste Nagusiko Programazio Ofiziala aurkezten du aurtengo jaiak topera gozatu ditzazun; kontzertuak, Su Artifizialak, Bilboko Konpartsak, Marijaia…jaietako informazio guztia eskura izango duzu. Gainera Suak aplikaziotik bozkatuez gero, bidaia zoragarria irabazi dezakezu.\nDiseinua berriztu dugu, aplikazioaren nabigazioa eta erabilgarritasunahobetuz, eta beste nobedade batzuk:\n- Erraldoi eta Buru handien kokapena mapan eta euren jarraipenajaietako ibilbidean.\n- App-ean abisu mezuak eta jakinarazpenak jaso ahal izatea.\nMezuak bidaltzerakoan euskal emotikonoak bidali nahi dituzue? orain aukera duzue! deskargatu Android edo iOS sistema eragiletarako, bertan ikusiko duzue zelan konfiguratu behar duzuen.\nSwiftKey, hasi euskaraz idazten\nImajina zure telefono edo tabletako teklatua (Android edo iOS) euskaraz erabili ahal duzula, idazterakoan, egiten dituzun akatsak, automatikoki zuzentzen dizkizula, gustatuko litzaizuke? orain teklatua euskaraz erabiltzea posiblea da!\nBerdin da Andoid edo iOS (iPhone / iPad) erabiltzen baduzu, bietan erabili ahal delako! Deskargatu eta hasi euskaraz idazten!\nOnartutako hizkuntzen zerrenda ikusi nahi baduzu sakatu hemen.\nKontsumo-eredu berriak heldu dira gurera. Gero eta garrantzia handiagoa ematen diogu bertakoari, gertukoari, kalitateari kantitateari baino, komunitateari. Selektiboak, irizpidedunak gara; ez gara edozerekin konformatzen.\n‘Baduzu’ behar eta ohitura berri horiei erantzuteko erabat doako app-a duzu. Euskaraz kontsumitzea ere bertakoari, gertukoari, berezkoari… garrantzia ematea baita.\nJakizu euskaraz non kontsumitu\nEuskal Herriko 4000 establezimendutik gora topatuko dituzu ‘Baduzu’n, beren euskara mailaren arabera sailkatuta. Geolokalizazioari esker, gertuen dituzunak azalduko zaizkizu lehenik.·\nEsazu euskaraz non kontsumitu\nErregistratu ‘Baduzu’n eta gehitu edo baloratu establezimenduak. Foroan ekarpenak egin eta kontsumitzaile euskaldunak ezagutzeko aukera ere baduzu.\nGai beraren inguruan, geografiaren inguruan, joko ezberdinak biltzen dituen APPa da GEOS. APP honetan geografia modu dibertigarrian ikastea ahalbidetuko diguten jokoak aurkituko ditugu.\nLehendabizi erabiltzaileak munduko geografia edo Euskal Herrikoa hautatu beharko du eta ondoren joko mota eta gai ezberdinak edukiko ditu aukeran.\nJoko mota ezberdin ugari dauzka erabiltzaileak eta hauetan zailtasuna zein gaia aukeratu ditzake. Modu honetara geografia atalka ikastea ahalbidetzen delarik. Bestalde motibazio tresna izan daitekeen puntuazioa ere gorde dezake erabiltzaileak.\nEskola Kirola app\nHaurrak dira benetako protagonistak. Haurren beharrak asetzeko asmoz antolatuko da jarduera, beti ere legea errespetatuz.\nEKAPen HELBURUAK Eskola kirola bultzatu nahi dugu. Kirol aniztasuna bultzatu, haurren aniztasuna kontuan izanez:\n- Helburu hezitzailea.\n- Lankidetzan oinarritua (erakunde artekoa).\n- Osasun ohitura onak errotzea. - Begiraleak formatzea.\n- Euskara aisialdira hizkuntza izatea.\nErabili nabigatzaile pribatu gisa:\n- Bilatu eta nabigatu aplikaziotik zuzenean.\n- Blokeatu jarraipena (edo eguneratu ezarpenak jarraipena onartzeko).\n- Ezabatu cookieak, bilaketak eta nabigatze historia.\n- Erabili Safariren hedapen gisa: Blokeatu jarraipena pribatutasuna hobetzeko.\n- Blokeatu webeko letra-tipoak orrien pisua gutxiagotzeko.\nFirefox nabigatzaileak, azken bertsioan (6.0.), euskara hizkuntza gehitu du, beraz, hemendik aurrera euskaraz erabili ahal izango dugu. Hori bai, euskaraz erabil ahal izateko, gure telefonoa edo tableta euskaraz konfiguratu beharko dugu, bestela ez digu aukera hau emango.\nMamuek zure herriaren oroitzapenak ezabatu dituzte. Zeure helburua, lauburu magikoak berreskuratzea izango da. Hauekin euskal kulturaren sinbolo eta historiak ezagutzera emateko.Baina kontuz ibili! Mamuak paisaia bakoitzean egongo dira zure lana oztopatu nahian! Hauek animalia edo pertsonen itxura hartu dute eta lortutako lauburuak lapurtzen saiatuko dira.\nAbentura hau hasteko prest al zaude?\nBilboko Udalak “BilbaoPark” aplikazioa sortu du sakelako telefonoetarako; hain zuzen, TAO guneetan aparkamenduaren kudeaketa digitala egin ahal izateko. Sakelako telefonoetarako eta webguneko bertsio bat egongo da edozein ordenadoretatik erabili ahal izateko.\nParkimetroek dituzten funtzionaltasun guztiak izango ditu. Gainera, autoa aparkatu duzun lekutik ateratzeko aukera emango du eta horrela erabili ez den denbora geroagoko aparkaldietan erabili ahal izango dute erabiltzaileek.\nQwant Europan egindako bilatzaile nagusi pribatua da. Beste bilatzaileekin konparatuta, Qwant-ek ez zaitu inoiz arakatuko. Bilaketa-kontsulta guztiak enkriptatzen dira eta ez du inongo datu pertsonalik jasoko, gainera, beste nabigatzaileekin konparatuta, askoz azkarragoa da eta euskaraz erabili ahal da.\nQwant-en pribatutasun-politikari buruz gehiago jakin nahi badu, mesedez bisita ezazu https://www.qwant.com/privacy.\nAplikazio honi esker landare birtualen haziak landatu eta landareak zaindu ahal dituzu.\nEuskal Futbol Kopa irabazteko gai zara? Lagunen kontra lehiatzeko gogoa daukazu? Aplikazio honek futbola eta Euskal kultura bateratzen du. Zenbat eta gehiago jakin orduan eta partiduak irabazteko aukera gehiago edukiko dituzu.\n*APLIKAZIO HAU EZ DA DOAKOA*\nSoka, euskal dantza\nAzkue Fundazioak Soka aplikazioa garatu du, euskal dantzei buruzko euskarazko edukiak eskaintzeko asmotan. Euskal Kultur Erakundeak sortutako Soka erakusketatik abiatuta, horren eduki batzuk aplikazio hau sortzeko erabili ditugu.\nAriketen helburua da erabiltzaileari euskarazko lexiko berria ikasten laguntzea. Mailaka antolatutako lexikoa:\n- A1, A2, B1, B2, C1.\n- Gaika antolatutako lexikoa.\n- Bi ariketa mota:\n- Idaztekoak eta hautatzekoak.\n- Aurrerapen barra, zure hobekuntzak egiaztatzeko.\nAplikazio honen bitartez Euskal baserri bat kudeatzeko aukera izango duzu. Produktu desberdinak landu eta gero azokan saldu behar dituzu.\nProduktu bakoitzak mini joko bat dauka, mini jokoaren emaitzaren arabera produktu kantitate handiagoa edo txikiagoa lortuko duzu.\n*APLIKAZIO HAU EZ DA DOAKOA *\nEiTB Taldeak haurrei zuzendutako komunitate digitala da HIRU3 kluba. Bi ardatz nagusi ditu: ETB3 katea eta www.eitb.eus/hiru3 ataria. Haurrentzako programazioa eskaintzen du ETB3 kateak, egun osoan zehar, euskaraz. Marrazki bizidunen eskaintza zabalaz gain, 3TXULO saio propioa dago ikusgai, etxeko txikienen topagunea, alegia.\nJolas ezazu aplikazio honetara, eta jolasten duzun bitartean zure adimena landuko duzu. Aplikazioak bi atal nagusi ditu:\n- Irudiak lotu.\n- Hitzak sortu.\nIrudiak lotu aplikazioan erlazionatuta dauden bi irudi lotu beharko dituzu. Egin ezazu lehenbailehen eta lor itzazu errekor berriak.\nHezkuntzako app oso dibertigarria da, eta hiru bideo-joko ditu, Imanol Urbieta gure musikagilearen abestirik ezagunenetan inspiratuak:\n- Ran Rober Ran.\n- Plisti plasta.\n- Jon Braun.\nAplikaziorik gustuenetako bat euskaraz, umeentzat, Ikastolako irakasleentzat, hezitzaileentzat eta, nola ez, gurasoentzat!\nErronka berriak behar dituzu? Jolastu erronkak lortzera euskal herri osoan zehar. Argazki bat atera, galdera bat erantzun, jardunaldi batera joatea, sukaldatzea, denetariko erronkak aurkituko dituzu jolas entretenigarri honetan.\nJolas ezazu eta lor ezazu euskal herriko “jorrokatzailerik” nagusiena izaten.\nGasteizen zein Araban antolatzen diren euskarazko kultur ekitaldien agenda duzu hau. Bertoko edukia www.alea.eus webguneko Euskararen Agenda ataletik bideratzen dugu zure mugikorreraino. Elkarlanean gauzatutako egitasmo publikoa da gurea.\nSormenapp ipuinak irakurtzeko edo entzuteko app-a da. Ipuinak sailkatuta aurkitu daitezke balore etikoen arabera. Umeek ipuinean dauden irudiak aldatu ahal izango dituzte.\nEta ipuina irakurri edo entzun ondoren, ipuinaren ondorioa ulertu den konprobatzeko galderak egongo dira.\nAplikazio honekin, kirol-jardueran egindako aurrerapen guztiak gorde ahal izango dituzu, zure jardueraren kontrol txukuna izan dezazun.\nSakelakoan instalatzeko aplikazioa da, software librean garatutakoa eta ondorioz doanekoa. Herritarrek kalean topatzen dituzten matxuren berri emateko balio du aplikazio hau. Topatutako matxuraren argazkia egin eta telefono bidez udalari jakinarazteko aukera ematen du HorKonpon aplikazioak, doan.\nAuskalo, Euskara ikasi edo hobetzeko modu berri eta desberdin bat da. Euskara maila guztientzat zuzenduta dago, zailtasun ezberdinak eskaintzen bai ditu. Ondo pasatzen duzun bitartean, euskara ikasten eta hobetzen arituko zara!\nEzagutu zure dortsal zenbakia, irteerara joateko komeni zaizun tren ordutegia eta BSSren informazio eta kokapen nagusiak modu azkar eta errazean.\nElhuyar hiztegi elebidunak mugikorretan erraz kontsultatzeko aplikazio berria da. Aplikazio bakar batean ondoko hiru hiztegietan bilaketa egiteko aukera izango duzu:\nElhuyar Hiztegia, euskara – gaztelania / gaztelania – euskara\nDictionnaire Elhuyar Hiztegia, euskara – frantsesa / frantsesa – euskara\nElhuyar Dictionary Hiztegia: euskara – ingelesa / ingelesa – euskara\neLiburutegia app-a Euskadiko Irakurketa Publikoko Sarearen irakurketa aplikazioa da. Eusko Jaurlaritzak sortu du sareko liburutegien erabiltzaileei Internet bidezko eduki digitalen irakurketa errazteko.\nAplikazio horren bidez, sareko liburutegietako erabiltzaileek, liburu digitalen mailegu zerbitzuko 10.000 izenburu baino gehiago dituzte eskuragarri, egunean hogeita lau orduz asteko zazpi egunetan. Online irakurri ahal izango duzu, eta eLiburutegiatik liburuak deskargatu aplikazio horretan irakurtzeko, Interneterako konexiorik gabe.\nEuskal Herriko egungo deitura edo abizenen zerrenda osatzeko proiektua da hau. Zer esanahi du zure abizenak? Zer motako abizena duzu? Etxe Izena, Herri Izena, Deskriptiboa, Exonimoa, Patronimikoa…\nNorbere abizenaren jatorrian arakatzeko aplikazioa da eta proiektuaren helburua denon artean Euskal Abizenen hiztegi hau osatzea da, horretarako, eskura dituzu aplikazioan zure abizena bidaltzeko formularioa edo Genealogia Ikertzeko Zerbitzua.\nDonostiako Piratak kolektiboa 2002an sortu genuen. Jai herrikoi, parte hartzaile, parekide eta irekien aldeko apustua egiteko, Alde Zaharreko hainbat tabernek eta Donostiako Gazte Asanbladek indarrak batu genituen.\nUdaletxearen jai ereduarekin gustura ez geundenez, Aste Nagusi alternatibo eta propio bat eratzea erabaki genuen. Ikuspegi burgesetik atera, eta beste eredu bat eskaini diegu herritarrei.\nkxo! Turismoa euskaraz aplikazioarekin euskarazko oinarrizko hiztegia ikasteko aukera dute turistek Euskal Herrira etortzen direnerako.\nGipuzkoako Sagardogile Elkartearen App Ofiziala. Gipuzkoako Sagardotegiak bilatu, erreserbatu (deitu zuzenean), Google Maps-en kokatu edo informazioa eskura izateko aplikaziorik osatuena gaur egun. Nahi duzun Sagardotegiari buruzko informazioaz gain, sagardoaren mundua bete-betean bistaratzen duen plataformarik erosoena da hau.\nIKA euskaltegiek gure esaera eta esamoldeak ezagutzeko jolas hau ekartzen dizute.Denboraren aurka erantzunez galdera sorta ahalik eta azkarren erantzun puntuazioa hobetzeko. Baina kontuz, huts eginez gero puntuak galduko dituzu eta!\nAurrerago izen emateko aukera izango dugu, zure lagunekin puntuazioa partekatu eta IKA euskaltegietatik antolatuko ditugun lehiaketetan parte hartzeko aukera izango delarik.\nIKA euskaltegiek Araba ezagutzeko jolas hau ekartzen dizute. Denboraren aurka erantzunez galdera sorta ahalik eta azkarren erantzun puntuazioa hobetzeko. Baina kontuz, huts eginez gero puntuak galduko dituzu eta!\nIKA euskaltegiek gure hizkuntzaren ezagutza frogatu nahi dute! Denboraren aurka erantzunez galdera sorta ahalik eta azkarren erantzun puntuazioa hobetzeko. Baina kontuz, huts eginez gero puntuak galduko dituzu eta!\nAurrerago izen emateko aukera izango dugu, zure lagunekin puntuazioa partekatu eta IKA euskaltegietatik antolatuko ditugun lehiaketetan parte hartzeko aukera izango delarik..\nPresta ezazu EGA mailako froga zure smartphone-n, benetako azterketekin. Aplikazio honek EGA ziurtagirira aurkezteko prest zauden jakiten lagunduko dizu, prestatzeko errepasatu eta zure garapena ikusi. Atariko probak eta entzumenak barneratzen ditu.\nEuskara ikastea askoz ere errazagoa da Ikasegarekin!\nEuskalkien inguruko jokoa da Euskalkitegia. Euskararen ahots etakolore guztiak entzun eta ezagutzeko aukera emango dizuna.Joko erraza, publiko zabalarentzat pentsatua (euskaltzale, ikasle,irakasle, gazte eta nagusi…).\n“Euskal Herriko Ahotsak” proiektukobideoak oinarri hartuta, Euskalkitegia jokoan, bideoetako lekukoak zerherritakoak diren asmatzea izango da gakoa.\nZure herriko informazioa osatua eskaintzen dugu Zurean aplikazioan. Donostia, Bilbo, Iruñea, Gasteiz Irun, Errenteria edota Eibarko eguraldia, albisteak, agenda, gida, txioak eta mapa.\nBeste iturri batzuetatik jasotzen dugun informazioa zabaltzen dugu: AEMET, hainbat herri eta eskualde komunikabide, makina bat udal, OpenStreetMap, Twitter eta abar.\nXuxen euskarazko zuzentzaile ortografikoa da.Aplikazio hau gailu mugikorretatik bidaltzen diren testuak zuzentzeko erabiltzen da. Zuzendutako testuak gure gailu mugikorrean, egunero, erabiltzen ditugun aplikazioekin partekatu ahal izango dira; horrela, Gmail eta WhatsApp moduko aplikazioetan zuzendutako testuak txertatu ahal izango ditugu.\nEuskarazko narrazio-sormena pizteko karta-jokoa da ZurruMurru. Euskal tradizioko pertsonaia eta leku ohikoenetako batzuen bidez, jolas egiteko sistema irekia proposatzen du, eta jokalariek euren elezaharrak eta ipuinak eratu ahal izango dituzte, modu sortzaile eta jostagarrian. + info www.zurrumurru.eus\nJoko Joko, lagunekin, familiarekin, etxean edo parkean ongi pasatzeko joko paregabea da. Taldeka euskaraz gozatzeko aplikazio bikaina daukazue hau.\nErruleta erabili eta tokatzen zaizkizuen frogak burutu itzazue irabazteko. Mimika, asmakizunak, hitz debekatua edo margotzeko frogak izango dira arratsalde euritsu baten laguntzaile paregabeak.\nOraindik ez zaude Tropelan? Tropela.eus-en zure familia eta lagunekin lehiatu zaitezke txirrindularitza lasterketa onenetan.\nGPS honekin errepidean pilaketak, istripuak… badaude momentuan jakin dezakezu, zuk edo beste norbait adierazi duelako edo duzulako. Saioa hasi eta beste gidariei errepidean dagoena jakinarazi. Ez baduzu saiorik hasten ezin izango duzu adierazi ezer, baina bai besteen jakinarazpenak. Erabiltzen hasten zaretenean, aukeretan, euskara hizkuntza aukeratu.\nAiaraldeko informazioa bideoan [.tv], testuan [.info], argazkitan [.jpg] eta audioan [.fm].Laudio, Amurrio, Urduña, Orozko, Aiara, Artziniega, Okondo, Arrankudiaga-Zollo eta Arakaldoko informazioa % 100 euskaraz.\nAiaraldea Irratia eta bertan ekoizten diren irratsaio guztiak online entzun.\nIruñean aparkalekuak errez topatzeko aplikazioa.\nDeklinabideapp euskal deklinabideko kasu nagusienak lantzeko tresna da. Interneteko konexiorik gabe erabili ahal izango duzu euskara ikasteko.\nMintzatu euskaraz hitz egiten den munduko lekuen sarea da. Euskaldunok elikatutako eta euskararen aldeko plataforma da. Plataforma parte hartzailea, dibertigarria, ludikoa eta soziala. Mintzatu aplikazioaren bidez euskaraz hitz egiten duzun lekuak sortu, identifikatu eta zabal ditzakezu. Unean euskaraz ari zaren lekua zabaldu dezakezu eta edukiez osatu: argazkiak, iruzkinak, plataforma barruan lagun berriak egin eta elkarrizketak izan.\nEmailak bidaltzeko eta jasotzeko aplikazioa. Euskaraz erabil daiteke, horretarako ezinbestekoa da zuen mugikorra euskaraz konfiguratuta izatea. Aplikazioa ez digu aukerarik ematen nahi dugun hizkuntza aukeratzeko, telefonoa erabiltzen dugun hizkuntzan konfiguratuko da, hau da, telefonoa ingelesez erabiltzen badugu, aplikazioa ingelesez konfiguratuko da, euskaraz konfiguratuta badago, euskaraz erabiliko dugu.\nArgazkiapp, hamaika buru-hausgarrik osaturiko jolasa da. Buruauskarri bakoitza 4 irudiz eta hitz batez osatuta dago. 4 irudiek hitz bat dute komunean. Asma ezazu hitz hori eta lortu puntuak. Zenbat eta puntu gehiago lortu, orduan eta letra gehiago erosi ahal izango duzu, beste buruhauskarri gehiago argitzeko.\nIpuinlari, ipuinak sortzeko tresna da. Etxeko umeek erabili dezakete ipuinak sortzeko bere ahotsekin, irudiekin eta haiek aukeratutako kontairekin. Ipuina sortu eta gero tartekatu ahal izango dute bere lagun eta senidekoekin.\nEAThink Game Euskaraz\nElikagaien inguruan gehiago ikasi ezazu, baratzetik platerera daukan bidea modu dibertigarri eta interaktibo batean.Eathink jolasa hiru ataletan dago banandua, bakoitzak elikagai katearen oinarrizko hiru pausoetan zatiturik; ekoizpena, banaketa eta erosketa.Atal bakoitzak sei zailtasun maila ezberdineko berezko jolasak ditu, gure elikadura-ohiturek eta elikadura-kateek planetarengan duten eraginaren inguruan sentsibilizatzeko atal tematiko batzuekin.\nHiru jolasek gure pisua nola arindu dezakegun ulertzen lagunduko digute, horrela globo aerostatikoak altu hegan egin dezan!\nFixiren lagunak margotzen\nEtxeko txikiei zuzendutako aplikazioa. Bertan Fixi eta bere lagunak, Zeta, Tero, Hipo, Moka eta Karma margotzeko aukera izango dute. Oso aplikazio erabilgarria eta intuitiboa, oso aproposa geure umeen sormena lantzeko.\nFixiren lagunak aurkitzen\nMemoria jokoa etxeko txikienek gauzatzeko. Jokoaren helburua Fixiren lagunak aurkitzea da. Joko erraza eta interesgarria mutiko txikiendako.\nAzkue Fundazioak Jakina! Euskal tribiala online jokoa garatu du. Jakina! Euskal tribiala da, formatu honetan internet bidez jokatzeko sortu izan den lehenengo jokoa euskaraz.Jokoaren helburua da erreminta atsegin, dibertigarri eta didaktikoa eskaintzea , jokoaren bidez euskaldunon arteko harremana sendotzeko.\nKatargi, gehienbat, 3 eta 5 urte bitarteko haurrei zuzendurik dago. Katargi katuaren eskutik, zure seme-alabek gozatu egingo dute, planetarik planeta eta abenturaz abentura, haien laguntxo berriekin batera: malkartxoak, aldakinak, udaretiak, robotak…Bat egin zeure seme-alabekin, eta gozatu zeuk ere espazioan zehar bidaiatuz! Gainera, aplikazio honek, besteak beste, ikasteko ere balio du:\n- Gaitasun digitala hobetzeko.\n- Behatzean eta esperimentatzean trebatzeko.\n- Haur Hezkuntzako curriculumeko edukiak garatzeko.\nSaskibaloiko markagailu erreza erabiltzeko, txio batekin partiduaren emaitza elkarbanatu dezakezu zure lagunak momenturo jakinarazteko.\nOrtograpp euskal ortografia lantzeko aplikazioa omen da, smartphoneetan erabiltzeko.\nZure haurrari euskal izena jarri nahi badiozu edo euskal deituraren inguruko informazioa izan, bertan aurkiko dituzu, emakume eta gizonendako pertsona izenak euskaraz, Euskaltzaindiaren irizpideen arabera.\nTxo Errealitate Areagotuan\n2014ko urtarrilaren Irria aldizkarian azaldutako istorioa errealitate areagotuan.Aurkitu Porrotx, Pirritx, Marimotox eta Txo!\nKultura Agenda Kulturklik\nAplikazio honen bidez Kultura Agenda kontsulta daiteke. Bertan, euskararen lurralde eremuko aurrez aurreko kultur jarduerak eta ekitaldiak biltzen dira.Agenda Kulturklik Kultura Atari Interaktiboaren zati da, eta euskaraz zein gaztelaniazko kultura edukiak jasotzen ditu.\nIbilaldi osasungarriak Lezo inguruan, oinez edo bizikletaz egin ditzakezunak, eta ikuspegi panoramiko ederrez nahiz elementu kultural eta historiko interesgarriez gozatzeko aukera ematen dizutenak.Ibilbidea mapa batean ikusi ahal izango duzu zure geolokalizazioarekin, bidezidor egokian ibiltzeko, eta interesguneak non dauden ere ikusiko duzu, bakoitzaren informazio zabal eta guzti.Ibilbide guztiek dute honako informazio hau:\n- Distantzia Km-tan.\n- Ibilbidea egiteko gutxi gorabeherako denbora.\n- Desnibelaren grafikoa.\n- Zailtasun maila.\n- Metatutako desnibela.\n- Ibilbidearen deskribapena.\n- Interesguneen deskribapena.\nAplikazio honen bidez sarean dagoen Gizarte Zerbitzuen Hiztegia (http://www.gizartezerbitzuenhiztegia.eus) kontsulta dezakezu. Hiztegi hau lantzeko Arabako, Bizkaiko eta Gipuzkoako Foru Aldundiek Elhuyarrekin batera 1998an argitaratu zuten Gizarte-laneko hiztegia oinarritzat hartu da. Hiztegi hori eguneratzeaz gain, gizarte zerbitzuetako arloak egun erabiltzen duen terminologia gehitu dugu gizarte-zerbitzuen sektoreari dagokion hiztegi espezializatua osatuz. Hiztegiari buruzko informazio gehiago nahi izanez gero webgune honetan topatuko duzu: http://gizartezerbitzuenhiztegia.eus/proiektua\nAplikazioak zerbitzu eta aukera hauek eskaintzen ditu:\n1) Itzulpen juridikoen kontsulta (333.000 itzulpenunitate): lexiko juridiko normalizatua eta Justiziako Euskara Batzordeakadostutakoa (8.000 unitate), epaitegietako idazki-eredu elebidunetako testuak (35.000 unitate), Estatuko Legeria euskaraz (56.000 unitate), abokatuentzakoformulario elebidunak (10.000 unitate), unibertsitateetako glosario juridikoak(20.000 unitate), euskarazko epaitza eta epaiak (32.000 unitate).\n2) Auzia Euskarazproiektuaren partaide izatea: euskaraz lan egiteko laguntza tresnen instalazioaarlo juridikoko profesionalen bulegoetan, hizkuntza-zalantza juridikoen gainekokontsulta zerbitzua, berripaperak, euskara juridikoan trebatzeko pilulak…\n3) EAEko abokatu, prokuradore eta notario euskaldunenherriz herriko zerrenda.\nLabayru hiztegiak doan eta sarera konektatu barik kontsulta ditzakezu mugikorrean.Kalitateko euskara zehatza, bizia eta aberatsa behar duenak, bizkaieraz zein batuaz jardun gura izan, hiztegiok ditu erazkoenak. Denontzako hiztegiak dira, euskara lan-tresna dutenei ez ezik, hizkuntza bera ikasten dabiltzanei ere zuzenduta daude.\nOso joko erraza da zenbakiak ikasteko, 1-etik 10-era. Ahotsak Euskaraz. Haurtxoentzat eta ume txikientzat. Dohainik, iragarkirik gabe eta erosketarik gabe. Haurtxoak, umeak, zenbakiak ikas itzazue Euskeraz. Jokoak, euskara ikasi, zenbaki, doan, haurrak, umeentzat.\nUmorez eta abenturen bitartez ezagutu teknologia berriak, Newton-en eskutik.Euskara hutsezko aplikazio bat eskaintzen dugu. Zehatz esanda, euskal egile batzuek sortutako sekuentzia didaktiko elkarreragile bat da, eta nagusiki komikiaren munduaz dihardu.\nProiektu hau lerroan antolatutako testu didaktiko sorta bat da; testuak irakurketari eta teknologia berriei buruzkoak dira, gazteei dagokienez.Aplikazioaren erabiltzaileek, batetik, ariketak dituzten testu didaktikoak, eta, bestetik, “Newtondarrak” komiki-bilduma eskura dezakete.\nBerria Astekaria BERRIAren artikulu hautatuekin osatutako argitalpena da. Astero argitaratzen da, ostiraletan. Aplikazioa era automatikoan eguneratzen da.Zenbaki bakoitzean, aurreko zazpi egunetan BERRIAn argitaratutako artikulu nabarmenen hautaketa bat eskaintzen da, irakurri gabe utzi ezin diren artikulu horiek nonahi eta eroso irakurri ahal izateko.\nArtikuluen hautaketa BERRIAko editoreek egiten dute.Kasuan kasu, asterokoez gain, Berria Astekariak zenbaki bereziak ere argitaratu ahal izango ditu. Berria Astekaria Berria Taldeko Euskal Editorearen argitalpen bat da.\nAplikazio honek Eusko Jaurlaritzaren itzultzailea erabiltzen du. Lau itzulpen-norabide erabil daitezke: gaztelania > euskara / euskara > gaztelania / ingelesa > euskara / euskara > ingelesa. Itzuli nahi den testua ondo idatzita egon behar da. Diktatzeko aukera ere badago; horretarako, mikrofonoaren ikurra aktibatu behar da. Kasu horretan, erabili nahi den itzulpen-norabidea aurretik aukeratu behar da. Ez da ahaztu behar itzulpenaren emaitza beti gainbegiratu behar dela.\nEuskara ikasteko modu berri bat. Euskal esamoldeak ikas eta praktika itzazu app zoragarri honekin.\nAplikazio honen bidez EUSKALTERM Terminologia Banku Publikoa kontsulta daiteke. Bankuan Euskararen Aholku Batzordeko Terminologia Batzordeak onartu eta gomendatzen duen terminologia berezitua dago txertatuta. 4 ponderazio marka eta Eu marka daramaten terminoak dira Batzordeak gomendatzen dituenak; 3 marka daramatenak Batzordeak onartu ditu baina ez ditu lehenetsi. Kontuan izan behar da termino bat bilatzeko orduan erabileremua ere zehaztu daitekeela. Adibidez ‘recurso’ bilatuz gero, 119 termino aurkituko ditu. Beraz, komeni da zehaztea ‘Informatika’, ‘Zuzenbidea’, ‘Ingurumena’ edo beste eremuren bat interesatzen zaigun.\nOndarrutarra za? Ondarrutar-ondarrutarra? Seguru? Baakiau euskeraz etxen dozune pareko guztikin. Segi holantxeik.Bañe kapaza zaz honek galderok erantzuteko?\nBaakixu zer dan manka-manka etxi?\nEta sarrakixu atati?Eta zafo etxi?Baten bat dra ei zu? Danak huts? Ezta ixe pasaten. Geuk lagunduko dotsuau “ondarrutar-ondarrutarran titulu” lortzen.\nEsku pilota gustuko duzu? hemen duzu aukera zure gailuan esku pilotan jolasteko.\nEnergiaren Hiztegi Entziklopedikoaren aplikazioa Elhuyarrek EVE/EEErentzat egindako lana da. Hiztegi entziklopediko horretan energiaren alorrarekin lotutako hainbat kontzeptu bildu dira. Teknikari, profesional eta adituentzako kontsulta-lan izateaz gain, publiko zabalago bati begira ere jarri nahi izan dugu, jarduera eta gizarte-esparru askotatik eskatzen delako energiaren munduari buruzko informazioa; besteak beste, hezkuntza eta komunikabideetatik.\nAplikazio honen bidez Irrien Lagunak klubara argazkiak bidali daitezke.Instalatu eta probatu, katxiporreta!\nUmeak era dibertigarri eta errazean euskara ikas dezaten aplikazio mugikorra: adina eta hiztegi mailara egokitzen den hizki zopan, eguneroko hitzak bilatu behar dituzte: Ohiko objektuak, Etxeko gauzak, Gorputzeko atalak, Janaria, Familia, Arropa, Koloreak, Zenbakiak… Anima itzazu azkarrenak direla erakustera!\nEuskal jaien bira egin nahi al duzu? Jaigirok zure kokapenaz baliaturik, tokiak eta egunakzure mugikorrera urbiltzen dizkizu.Adierazi ze jaietara zoazen eta zure lagunei iragarri sare sozialen bitartez. Osatu ezazu zure plana!\nAplikazio honen bitartez zure eskualdean sasoiko barazki eta frutak zeintzuk diren ezagutuko duzu. Baita garaiko produktu horiekin egin ditzakezun errezetak ere.\nBideo deiak egiteko aplikazioa. Iphonetik Androidera edo alderantziz egin ahal dira deiak.Euskaraz erabiltzeko, ezin bestekoa da telefonoa edo tableta euskaraz konfiguratuta edukitzea, ez digulako aukerarik ematen nahi dugun hizkuntza aukeratzeko. Zuen gailua euskaraz konfiguratu behar duzue euskaraz erabil ahal izateko.\nAplikazio hau Euskal gabon kanten bilduma bat da. Kanta guztien letrak eskura izateko modurik onena eskaintzen du, klik batean. Honez gain, kanta guztiak entzuteko aukera ere eskaintzen du! Ez diozu gehiago galdetuko zure buruari kanta guztiak batzen zituen liburuxka txiki hori non ote dagoen.\nMariasun Landa eta Jon Zabaletaren Txan fantasma liburuaren aplikazioa da hau. Haur Literaturako euskarazko klasiko batean oinarritutako aplikazioa! Deskargatu, jolastu eta partekatu! Ondo pasatuko duzu Txan fantasma eta Karmentxuren gora-beherekin. Zaindu zure Txanmagotxi maskota birtuala , jolastu gordeketan Txan eta Karmentxurekin, atera Txan labirintotik, kontuz autotxokeetan, osatu puzzleak, barrez lehertu ispiluen gelan, atera argazkia zure buruari eta bidali lagunei!\nHitzekin jolastuz euskara hizkuntza lantzeko programa da. Osa itzazu hitzak emandako letrez eta irabaz itzazu puntuak. Jolastu bakarka edo lagunen kontra (interneterako konekzioa beharrezkoa da besteen kontra jolasteko).Hitzekin jolastuz appak 40.000 hitz dituen euskara hiztegian oinarritzen da.\nAditzapp aditz laguntzailea lantzeko tresna da.\nOrdiziako Azokako Salneurriak deritzan aplikazioak helburu argi bat du: Ordiziako Azoka produktuen prezioak finkatzen dituen erreferentziazko feria izatea bai Gipuzkoa mailan eta baita Euskadin ere.Horretarako, azokako produktu ezberdinak aztertu dira, eta ikusi da kontsumitzaileen interesak ondorengo taldeetan daudela: sasoiko/garaiko produktuak, nobedadeak, perretxikuak, arkumea eta gazta.\nHonen ondorioz, aplikazioan talde hauek bereizi dira eta atal hauetako informazioa eguneratzen denean ‘mezu’ bat jasoz informazio hau modu erraz batean eskuratzeko.aukera ematen zaio erabiltzaileari (alerta sistemaren bitartez).\nTAK-TAK! Soinua, ilustrazioak eta kulturen arteko laguntasuna biltzen dituen jolasa da.Txalaparta eta Djembearen erritmoak jarraitu Noemi Bellotak egindako margolanekin gozatzeko.\nZure irudi kolekzioa sortu eta Twitter edo Facebook erabilita elkarbanatu itzazu.\nEuskal herri eta hirien konkista jokoa. Herri bakoitzeko kultura, gastronomia, kirola edota historia galderak erantzun, zure lagunak gonbidatu, eta Lehendakari birtuala bihurtu zaitez!


“Energia Argitu” tailerrak Irunera iritsi dira – Irunero\nForu Aldundiaren Ingurumen sailak antolatutako Energia Argitu programako 4 tailer egingo dira hirian. Tailerren helburu nagusia eraginkortasun energetikoa eta pobrezia energetikoa prebenitzea eta murriztea da. Lehen tailerra irailaren 22an egin zen eta urriko hilabetean zehar beste 3 tailer emango dira. Etxebizitzen birgaitze eraginkorra, energia berriztagarriak eta kontsumo elektrikoak izango dira hurrengo hitzorduetako hizketa-gaiak.\nEnergia Argitu programaren helburua energia elektrikoaren kontsumoa modu errazean murriztea da, etxeetako, dendetako eta lurraldeko enpresa txikietako tresnen bidez. José Ignacio Asensio Gipuzkoako Foru Aldundiko Ingurumen diputatuak adierazi zuenez, “Argituk beharrezko ezagutzak eta tresnak ematen dizkie herritarrei, Gipuzkoak eredu energetikoaren aldaketan aurrera egin dezan”. Diputatuak azaldu zuenez, energia-pobreziaren aurkako borrokan, energia-eraginkortasuna hobetu, elektrizitate kontsumoa murriztea eta mugikortasun birpentsatuz geroz, etorkizunean ekintza horien ondorioak nabariak izango dira.\nIrungo alkateak José Antonio Santanok nabarmendu zuenez, Irunen aurrerapauso garrantzitsuak eman dira eremu horretan, izan ere, ibilgailu-flota modu iraunkorrean berritzeko apustua egin da IrunBus zerbitzuko linea bat %100ean elektrikoa izan dadin. Tailer hauen bitartez “gelditzeko etorri den” eredu berria herritarrengana hurbildu eta haiekin partekatu nahi da Irungo alkateak azaldu duenez, aukera horiek eguneroko joan-etorrietan erabiltzeak dituen abantaila guztiak zabaltzen laguntzeko.\n“Argituk beharrezko ezagutzak eta tresnak ematen dizkie herritarrei, Gipuzkoak eredu energetikoaren aldaketan aurrera egin dezan”\nJosé Ignacio Asensio, Gipuzkoako Foru Aldundiko Ingurumen diputatuak\nArgitu ekimenaren barneko bigarren tailerra urriaren 6ean egingo da. Tailerra Palmera Montero Guneko 2. aretoan egingo da eta arratsaldeko 18:30etan hasiko da. Kasu honetan, “Etxebizitzen birgaitze eraginkorrari” buruzko tailerra izango da, bide batez, herritarren bizi-kalitatea hobetzera zuzendutako tailerra izango delarik. Izan ere, zenbait elementu hobetzeak hala nola etxebizitzaren isolamendua, eraikinaren estankotasuna, aireztapen-kontrolak eta instalazio eraginkorrak, energia gutxiago kontsumitzeaz gain eta, ondorioz, dirua aurrezteaz gain, etxebizitzetan bizi diren familien osasuna ere hobetzen du (hezetasuna kontrolatzen da, kondentsazioak saihesten dira eta patologiak konpontzen dira). Tailerrean parte hartzeko izen-ematea urriaren 2a baino lehen egin beharko da.\nEnergia berriztagarriak izango dira Argitu zikloaren hirugarren tailerrean landuko den gaia. Tailerra urriaren 20ean egingo da Palmera Montero guneko 2. aretoan eta hitzaldia arratsaldeko 18:30etan hasiko da. Energia berriztagarrien inguruko tailerrean parte hartzeko izen-ematea egiteko azken eguna urriaren 16a izango da. Jardunaldiaren helburua Irungo bizilagunei energia berriztagarrien instalazioari buruzko ezagutza eta irizpideak ematea da, azken arau-aldaketek teknologia horiek familia bakarreko etxebizitzetan eta etxebizitza-blokeetan instalatzea erraztu baitute. Saio praktiko batean, espezialista batek gaur egun instalazio horiek nola egin daitezkeen argituko du, eta instalazio horietan sortutako energia nola erabil daitekeen aztertuko du, lurraldeko etxebizitzetan dagoeneko martxan dauden instalazioen kasu praktiko errealak aztertuz.\nAzkenik, “Kontsumo elektrikoari buruzko datuak” aztertuko dira Argitu zikloaren barnean antolatutako azken tailerrean. Tailerra azaroaren 3an egingo da, arratsaldeko 18:30etan Palmera Montero guneko 2. Kontsumo elektrikoei buruzko datuak ezagutzeko eskubidea praktikan jar dezaten hiritarrei ezagutza eta irizpideak ematea izango da. Horrela, informazio horretatik abiatuta, kontsumo elektrikoa murrizteko behar diren erabakiak hartzeko baliabideak eskura izango dituztelakoan. Azken tailer honetan parte hartzeko izen-ematea egiteko azken eguna urriaren 31 izango da.\nIzen-ematea eta neurriak\nTailerretan parte hartu nahi dutenek, tailerraren eguna iritsi aurretik izena ematea beharrezkoa izango da aldez aurretik zenbat parte-hartzaile izango diren eta saioak behar bezala antolatu ahal izateko. Izen-ematea egiteko argitu@gipuzkoa.eus helbide-elektronikora mezu bat idatzi edo 943 11 29 48 telefono zenbakira deitzea beharrezkoa izango da. Hortaz gain, www.argitu.eus webgunean informazio osagarria topatuko dute interesdunek.\nArgitu ekimenaren barnean antolatutako ekintzetan parte hartzeko nahitaezkoa izango da indarrean dauden higiene eta osasun baldintzak betetzea. Hortaz, gehieneko edukiera 35 pertsonakoa izango da, parte-hartzaileen arteko gutxieneko distantzia 2 metrokoa izan beharko da eta uneoro maskara erabiltzea derrigorrezkoa izango da.\nMugikortasun iraunkorra abiapuntu gisa\nMugikortasun iraunkorrari buruzko Energia Argituko lehen tailerra irailaren 22an egin zen. Mugikortasun iraunkorreko beharren ezagutza eta ibilgailu elektrikoetarako jauzia landu ziren lehen tailer hartan. Tailerrean pixkanaka gizartean finkatzen ari diren mugikortasun iraunkorreko eredu berrien inguruan hitz egin zitzaien hiritarrei. Horretarako, gaur egun merkatuan dauden ibilgailu elektrikoen ezaugarriak, kontsumoak, prezioak, kargatzeko eskakizunak eta beste alderdi batzuk aztertu ziren. Gainera, mugikortasun iraunkorrerako eta/edo alternatiborako beste modu batzuk ere (ibilgailu hibridoak, bizikletak eta patin elektrikoak, etab.) aipatu ziren. Halaber, eguneroko mugikortasun-beharren, motorrik gabe mugitzeko aukeren eta ibilgailu elektrikoen eredu partekatuen inguruko gogoeta egin zen.\nPrograma hau Gipuzkoako Foru Aldundiko Ingurumen Sailak 2017az geroztik garatu duen ekintza plana da. Dagoeneko 1.100 gipuzkoar baino gehiagotara iritsi da, lurraldeko udalerrietan egindako 105 aurrez aurreko tailerren bidez.\nPosted in BerriakTagged Argitu, Energia, Eraginkortasun energetikoa, Gipuzkoako Foru Aldundia, irun, irunero, Pobrezia energetikoa, tailerrak


2018 – Monteagudo | Landarte\nMonteagudoko bizilagunak elkarlanean arituko dira Queiles ibaiari begira jarriko den eskultura bat sortzen\n2018ko Landartek, Vianako Printzea Erakundea-Kulturako Zuzendaritza Nagusiaren arte eta landatartasun programak, eskultura eramanen du Monteagudora Aser Longas artistaren eskutik. Herritarrek eskultura bat egiten lagunduko diote eskultore horri eta, ondoren, Queiles ibaiaren begiratokian paratuko dute.\nMonteagudo Landarteko bigarren edizio honetara batuko da herriaren balio arkeologikoa goresten duen eskultura-proiektu batekin. Monteagudoko Las Yeseras alderdian dago Nafarroako makrougaztunen aztarnategi ezagun bakarra; orain dela 16 edo 17 milioi urte gurean bizi ziren animalia handien fosilak daude bertan, hala nola mastodontearen fosilak.\nEremu horren garrantzia sustatu eta aldarrikatu nahirik, Foru Komunitateko eta Ebro ibarreko gune paleontologikorik garrantzitsuenetako bat baita, Erriberako herri horretako udalak 1,5 kilometroko interpretazio-ibilbide bat sortu zuen, ingurua balioetsi eta helburu turistiko eta hezigarrietarako erabili dadin.\nOrain, Landartek ondare horren balioa azpimarratu nahi du eskultura-proiektu bat garatuz bertan. Herriko gizon-emakumeek, Aser Longas artistaren eskutik, eskultura bat sortuko dute. Obra Queiles ibaiaren begiratokian kokatuko da. Obrak denboran zehar luze iraunen du bertan, eta aztarnategiaren indar turistikoa sendotzeko balioko du.\nMonteagudon buruturiko Landarte 2018 programaren laburpena.\nAurkezpen ekitaldiaren bideo laburra.\nIruñean 1983an jaiotako zangozarra da Aser Longas eta arkitektura ikasketak egindakoa Nafarroako Unibertsitatean. Hainbat estudiorekin batera aritu izan zen lanean, batez ere ah&asociados-ekin, eta 2009an urtebeteko prestakuntza bidaia bati ekin zion Ingalaterran eta Frantzian barrena. Ondoren, sorterrira itzuli zen eta han bizi da, arkitektura, eskultura, diseinua eta altzarigintza arloetan buru-belarri.


«Akatsak ere nire estiloaren parte dira» — dantzan.eus\nHemen zaude: Hasiera › Hemeroteka › «Akatsak ere nire estiloaren parte dira»\n«Akatsak ere nire estiloaren parte dira»\nThierry Malandain, Biarritz baleteko zuzendari eta koreografoa:\nIzarren odola ikuskizunak naturaren aldeko aldarria egiten du. Zure koreografiek atzetik gai sozialak lantzen dituztela uste al duzu?\nSaiatzen naiz, noski, ideia indartsuak lantzen, baina nire lana hori guztia obra poetiko batean bihurtzea da. Obra politikoak egingo banitu, dantzariak arropa militarrez jantziko nituzke, eszenan zaborra utziko nuke edo dantzariak garrasika jarri, baina hori ez da inolaz ere nire xedea.\nKoreografia bat diseinatu aurretik estudioan ordu mordoa sartzen duten horietakoa zara, ezta?\nBai. Lanik sakonena ideiak garatzearena izan da. Estudioan sartzen naizenean usuenik ez dut batere garbi izaten zer emaitza nahi dudan, baina bai zer esan nahi dudan. Askotan errazena kamera bat buruan sartzea litzatekeela uste dut, buruan ditudan irudi guztiak grabatu ahal izateko.\nUrte luzez aritu zara lanean, zure estiloa topatu al duzu bidean?\nBai noski. Uste dut ikuskizunetan funtzionatzen ez duen horrek ere nire estiloa markatzen duela. Akats guzti horiek nire estiloaren parte dira.\nZer moduz moldatzen zara kritikariekin?\nAzken lan honekin kritikoak ikusleak baino gehiago harritu dira. Jende normalak eskertu egiten du ikusitakoa, kritikoek, aldiz, eszena gainean gertatu ez den horretaz hitz egiten dute, eurak ikusi nahiko luketen horretaz. Obra berari buruz gutxitan hitz egiten dute. Hori pretentsiorik gabe egiten dute, noski, baina azkenean sortutakoa jada ez dela nirea iruditzen zait. Konplexua da.


Enpresan eta zehatzago kontabilitatean, aktibo finko baten balio-galtzea bere bizitza erabilgarrian zehar jasaten duen zaharkitze eta higadura direla eta, aktiboak duen balioaren gutxitzea da. Balio-galtzea kontabilitatean aldiro jaso beharreko da gertaera bat da, estaldura egoki baten bitartez, amortizazio izenekoa. Balio galtzea fisikoa (denbora igarotze soilagatik gertatzen dena), funtzionala (aktiboa erabiltzeagatik gertatzen den higadura) edo ekonomikoa (aktiboa erabiltze-egoera onean egon arren, zaharkitua geratzen denean) izan daiteke.\nEnpresan eta zehatzago kontabilitatean, aktibo finko baten balio-galtzea bere bizitza erabilgarrian zehar jasaten duen zaharkitze eta higadura direla eta, aktiboak duen balioaren gutxitzea da. Balio-galtzea kontabilitatean aldiro jaso beharreko da gertaera bat da, estaldura egoki baten bitartez, amortizazio izenekoa. Balio galtzea fisikoa (denbora igarotze soilagatik gertatzen dena), funtzionala (aktiboa erabiltzeagatik gertatzen den higadura) edo ekonomikoa (aktiboa erabiltze-egoera onean egon arren, zaharkitua geratzen denean) izan daiteke. (eu)


Akuarela safaria (I/III) - KOSMOpolita - Euskonews\n2012 / 06-29 / 07 - 06\nAkuarela safaria (I/III)\nAkuarela safaria (III/III)\nUztailak zazpigarrena du eta San Fermin eguna dela gogora etorri zait. Nafarra naizelako izanen da...\nGoizeko ordu ttikietan kamioi batean atera gara Nairobitik, hamar egun iraunen du gure safariak eta beharrezko guziak gurekin daramatzagu. Rift arrail handian Kenya eta Tanzaniako Nakuru, Masi-Mara, Serengeti eta Ngorongoro parke babestuak bisitatuko ditugu. Lurralde berri bat ezagutzera noa, amets batean murgilduta banengo bezala sentitzen naiz, emozioz betea. Ikusmin handia sortzen dit ezezagunak. Bizimodu berriak, sinesmen sinestezinak, ohitura ikaragarriak, jendeen janzkera eta apaingarri bitxiak... horiek denak errespetatzen ditut gogo onez. Inongo aurreiritzik gabe. Beti horrela izan da, eta belaki batek bezala dena xurgatzen dut. Beti badago zerbait hartzeko, asimilatzeko, ikasteko: sentsazioak, koloreak, belar bustien usaina, txorien abestiak, eguzkiaren gorria eta ilargiaren zuria, nire bidai lagunen afal osteko irriak, haurren begirada inozenteak...\nGidaria, sukaldaria eta txoferra atseginak egiten zaizkit. Hamabortz lagun gara denetara eta xarmanki pasatuko dugu doike. Argazki safaria da asmoa, baina nik ez dut argazkirik eginen, akuarela kaxa eta kaiera ekarri dut, nirea akuarela safaria izanen da.\nBaringo izeneko aintzira aldera goaz. Laku geza, 130 kilometro karratu handia da, Afrikan den txori-leku oparoena. Laurehun bat txori espezie bizi dira bertan. Lakua uherra da, ia ez da ikusten lurrarekin bat nahasten delako. Txoriak dira nagusi, harribitxien kolorea hartzen dute, azabatxea, korala, esmeralda, lapislazulia, karmina, kobaltoa..., horiek denak oreka perfektuan txoriak jantziz.\nGoliat gartza, munduan den mota handiena lakuaren bazterrean bizi da. Bakartia, liraina eta malgua da, opera emanaldi baterako bezala apaindua, emazteki tankera ematen diot. Belusezko bizkar estalkia, setazko soinekoa, lepoa mokoraino luzea, perlaz osatutako koilarea bularreraino. Harro, ahaltsu, elegante hartzen du hegaldia.\nMattin arrantzalea, urdin berdexka, papo gorri eta lepo zuria da. Mokoa beltz luzea dauka eta ezpata bezain indartsua. Egun osoa arrantzan ematen du, buruz txorrotxioan murgiltzen da uretan eta arraina mokoan itzultzen da, txitatzen ari den bere txori lagunari jatekoa ematera.\nTxori ehuleak habia egiten.\nIlustrazioa: Lola Sarratea\nTxori ehuleek lan polita egiten dute, zuhaitz adarretatik zilintzan egiten dituzte habiak. Ehuna parpaila modura, sagar handi baten neurrian bukatzen dute. Binaka aritzen dira lanean, belar izpiak, koroildua... eta horrelako osagaiak ekarri eta hegaletan iruten.\nLur lehorrean oasi eder bat da aintzira. Handik hurbil bizi diren pokot komunitateko emakumeek koilaretan txorien kolore berak erakusten dituzte.\nBizi miserable xamarra pokot tribuarena. Ahuntzak zaindu eta ehizan aritzen dira. Nomadak dira; basoan fruitu lehorrak biltzen dituzte negu gorrian jateko. Ahuntz larruekin egiten dituzte etxolak, bai eta helduen soinekoak ere (nahiko politak). Emakumeek koilare ikusgarriak luzitzen dituzte bular gainean, norberaren estatusaren ezaugarri. Ez dakite arropa garbitzen. Haurrek europar jantzi zikin eta zulatuak eramaten dituzte. Nahiz eta Kenyan haurrak eskolara joaten diren ez du ematen hemengoek hori egiten dutenik. Komunitatea ttikia da, apenas berrogei bat lagun. Etxola bat bisitatu dugu, borobila da, sua erdian eta alboetan etzateko tokia. Pertsona zutik ez da kabitzen, nahi eta nahi ez totoriko ibili behar du. Abar ziztadunez egindako hesi baten barnean ahuntzak dauzkate, bertan etxola ttiki-ttiki bat dago, piztietatik aziendak zaintzeko, eta han bertan mutikoak lo egiten dute. Neskatikoak ezkondu arte amatxirekin egiten dute lo, begiratuak izateko. Lau sosen truke dozena erdi bat emakumek guretzako dantza egin dute. Emakumeak batzuk adinez nagusi, nahiko zimelduak, abesti triste bat abestu dute.\nEz zait deus gustatzen ikusten ari naizena eta emakume batek daraman koilarea kaieran marrazten hasi naiz. Haur batzuk hurbildu zaizkit, berehala nabaritu dut haiek ere marraztu nahi dutela, eta papera eta kolorezko arkatzekin lurrean eseri eta elkarrekin marrazten aritu gara.\nEguzkia apaltzen hasi da, giroa hozten, herrixkako kazikea hurbildu da, eskumuturrean daraman ordulari distiratsuari begiratu eta haurrei keinu bat egin die, hauek zutitu eta gibelat begiratu gabe joan dira bere etxola aldera. Gure gidariak, ordaindu dio gizonari bisita saria eta autoan sartu gara.\nKriskitinak joka, —Jaiki neska mutilak! kafea prest duzue. Aupa neska mutilak!— Bere andaluziar doinu bereziarekin goizero lauretan ernatzen gaitu gidariak. Manu du izena eta sevillarra da.\nSukaldaria tanzaniarra da, Daby du izena, larru beltz ederra, ia bi metro altu. Galtza loredunen gainean elastikoa maukarik gabe janzten du beso sendoak agerian utziz. Lepo gotor gainean ile sasia handia Bob Marley modura orraztua darama. Aurpegia alaia, begiak beltz distiratsuak, sudur mintza zabalen azpian, ezpain handiak airea musuka. Itxura bikaina mutilarena. Sukaldari ona da, eta txit maitagarria, beti daki nork nahi duen kafea ala tea, zeinek ez duen zukurik nahi...\nGoizekoa da otordurik hoberena, arrautza eta txingarra, laranja zukua, ogi zigorra, mermelada, kafea... bortzetan gosaldu ondoren zalu eta gogotsu hasten dut eguna.\nBidaiaren hirugarren eguna da eta argi-hastean Nakuru parkea gurutzatuko dugu, izen bereko aintziraraino iristeko. Goiza hotza da eta belarra ihintzez blai dago, belai handia zeharkatzen ari gara mantso-mantso animaliak ikusten.\nHagitz goiz elikatzen dira belarjaleak giro umela profitatuz.\nBufalo kafre talde bat, inpala bikotea, antilopeak, gazelak... ez gaituzte ezta begiratu ere egiten, arrotzak sentitzen gara, badirudi ez dutela bazkatzeko tenorean bisitarik nahi.\nHalako batean txoferrak kamioia gelditu du.\n“Ixo! Ixo!” – Dio gidariak.\nBide ertzean errinozeronte-zuri bikote bat dago; alimalekoak dira, gris zurixkak, belarra jan eta jan ari dira. Seiehun kilo belar jaten omen ditu egunean bakoitzak.\nErrinozerontea espezie babestua da.\nErrinozeronteek ez gaituzte ikusten. Azienda primitiboak dira, bista motza dute, usaimena daukate garatua eta haien gida da baina oraingoan haizea aurka daukate. Errinozeronteek bere lurraldeko mugak pixaz ihinztatu eta gotor defendatzen dituzte. Bakean uzten bazaie ez dira erasotzaileak, haserrean sudur adarrarekin adarka kasatzen dute arrotza.\nDinosauroak akitu zirenean, belarjale erraldoiek hartu zuten haien tokia. Duela milioika urte gertatu zen. Errinozerontea, mamuta, bisontea... zelai handitan egokitzen joan ziren. Errinozerontea animalia mitikoa da. Txinpantzea zuhaitzetatik jaitsi eta zutik hasi zenean errinozerontea zelaietan bizi zen. Hasieratik liluramendua sortuko zuen gizakiarengan, kobazuloetan maiz marraztu baitzuen gizonak haren irudia. Lau bat metro luze, ia bi metro altu, munduan dauden espezie handienetan laugarrena da. Hogei bat mila buru bertzerik ez dira gelditzen Afrikan, kontinentea kolonizatu baino lehen miloi aletik gora bizi ziren.\nAnimaliaren defentsa sudur gainean daukan adarra handia da, aldi berean bere galera izan da. Antzinatik izan da preziatua errinozerontearen adarra. Gizakiaren sexu potentzia indartzeko gaitasunak bazituela pentsatzen zuten eta sarraskia ikaragarria izan zen. Gaur egun espezia babestua da, baina desagertzeko arriskuan, betiere.\nKamioiko leihotik begira denbora bat egon gara, isil-isilean, errinozeronteak zanpa-zanpa belar jaten bat bertzearen gibeletik urrundu diren arte.\nBat marraztu eginen dut.\nEzpain handiak sudur azpian\nHonen gainean adar nagusia.\nGoraxeago adar motza.\nMasailezur gainean begiak.\nHandik gora, kopeta handia, belarriak motzak.\nGorputza lodia eta luzea.\nHanka motz sendoak.\nEguerdi aldera parkean, eguzkia eta belarra dar-dar, lekukoak berriz altxapean, kobazuloetan, sasipean. Haizea nagi, zeruan hodei pusketak alfer, egonean...\nArratsaldez ailegatu gara Nakuru aintzirara, milaka flamenko arrosa aurrean dauzkat. Laku gaziak eguzki erreflexuz zilarrezkoa ematen du, ertzak arrosa kolorea hartzen du, bertan flamenko hankaluzeak ura iragaziz elikatzen ari dira. Ura zurrupatu, iragazi eta bota, zurrupatu iragazi eta bota, eta horrela egun osoa. Aintzira gazi honetan, padura burdina eta proteinetan aberatsa da. Hemen dagoen itsas belar berezi batek ematen dio hain zuzen flamenkoari arrosa kolorea.\nEmaten du flamenkoek gimnasia erritmiko batean murgildurik daudela, edo antzerti saio batean, agian balet pausoak dira, batek daki. Erraten dute munduan ikuskizun ederrenetako bat dela, baliteke, bizimodu fina eta elegantea iruditzen zait benetan.\nFlamenkoek maiatzean erruten dute lohian egindako habietan, ehun bat arrautza aldi bakoitzean eta arrak zein emeak txandaka berotzen ditu arrautzak txitatu arte.\nBazter batean eseri eta flamenkoak marrazten ari naizela, mukuru ilun handi bat zanpa-zanpa datorrela ikusi dut. Flamenko finen artean mamuak alimalekoa ematen du. Harizko mantel zuri batean ardo beltz orban bat balitz bezala. Erabat tokiz kanpo. Bufalo zezena da, larria, bizkarrari jarrai lepo sendoa bi adarretan burutua. Adarrak ikaragarrizkoak ditu, beltz distiratsuak, azpian, belarriak gainbehera zilintzan, begi handi hanpatuak, mutur gainean sudur zulo beltz sakonak. Eta baso aldera dator, haren bidean nago, trasteak bildu eta kamioira noa, ez nuke piztiaren adarretan neure burua ikusi nahi.\nFlamenkoek maiatzean erruten dute lohian egindako habietan.\nGoibel dago eta goiz hasi du iluntzen, seiak aldera paratu dugu kanpamendua eta su ondoan eseri gara. Gidariak garagardo botila eta intxaur batzuk mahi gainean jarri eta, bizarra ferekatuz, urduri, izkina batean eserlekuaren punta-puntan eseri da, lasterka ateratzeko prest balego bezala.\n—Komuna ebatsi digute – gaztigatu gaitu.\n—Eta orain zer? – Dio emakume batek. —Nork ebatsiko luke komun bat?\nBertze batek harritua.\n—Ba, ez dakit, baina ebatsi digute.– Erantzun dio gidariak.\n—Eta orain nola konponduko gara? – Berriz ere emakumeak.\n—Ba, orain... hor duzue munduko komunik handiena – Oihana seinalatuz erantzun dio mutilak.\nMinutu bat isilik egon ondoren barrez ia lehertu gara... gero sasoi onez afaldu eta garaiz joan gara lo egitera.\nArgi-astean Masai-Maran sartu gara, nonbait bada, hemen da errege lehoia. Parajea uhintsua da, mendixka buruak belai eta larre, basotxo oinetan errekak. Non-nahi behi aldeak masai abeltzainekin. Herrixkak sasi elorriz inguratuak, bertan mila kolorez jantzitako emakumeak bere eginkizunetan ageri dira. Paisaia margolari txar batena ematen du. Dena da polita, ametsetan ikusten diren horietakoa, gezurrezkoa balitz bezala. Zeruko hodei pusketak dantzan, parajea nabartzen dute haien itzalekin.\nGoizeko hamarrak aldera lehendabiziko lehoinabarra ikusi dut. Erreka jarraitzen du gure bideak, bertze aldean animalia astiro doa. Mantso-mantso paraleloan jarraitu dugu lehoinabarra, ezikusiarena egiten du, ala kamioia ez du ezagutzen, kaxa erraldoi itsusi bat bertzerik ez da, traste bizigabea. Eta biziduna bila dabil, ehiztari maltzurra da lehoinabarra, xume-xume, isil-isilean, ezustean harrapatzen du ehizakia.\n—Animalia gose dago, sabela hutsa dauka – Dio gidariak.\nHamar minutu eskas iraun du desfileak. Lirain eta malgu, larru nabar elegantez jantzia, sasi artean galdu dut lehoinabarra. Betiko geldituko da nire begietan. Ez dut ehizan ikusi baina agian hobe...\nJirafak, zebrak, ñuak, bufalok, antilopeak... taldeka edo bakarka, zelai, baso edo mendixketan. Mila bide gurutze daude eta galdu egin gara.\nBatzuetan galtzeak badu berea, gaurkoa horietako bat izan da. Eguzkia apaltzen hasia da, haizeak freskatzen du eta lehoi familia afari merienda egiten ari da. Bidetik gertu, ehun bat metrora; arra, harri tontor handi baten gainean eserita dago, haren ezti kolorezko begiek mesprezuaz begiratzen gaitu, aharrausi egin du ahutza ahaltsuak ireki eta hagin handiak erakutsiz. Buruko ile beltz ederrak astindu ditu. Emeak magalean zebra bat jaten ari dira. Bi dira, ondoan hiruzpalau ume jaki hezurrekin jostetan, lurrean iraulka, borrokan... Lehoi arra kontent dago, bera izan da lehendabiziko jan duena, emeek ekarri diote jakia. Nagusia ase denean soilik hasi dira jaten bertzeak. Ikaragarrizko haginkadekin zatitzen dute zebra haragia, larru marraduna larrutuz.\nLehoi arra lotsagabe itzala da. Baso eta oihanean errege poligamoa, erreginek mantentzen dute kobazuloa, umeak zaindu eta familia osoa elikatu ere. Bere eginkizuna, lurraldea eta emeak defendatzea da, batez ere bertze erregeetatik. Eta gotor defendatuko du erreinua azken hatsa galduko badu ere. Lehoi emea umatzeko tenorean taldea utzi eta kobazulo batean umeak koxkortu arte altxatzen da. Emea umeei esnea ematen dion bitartean ez da zeloan sartzen, eta arrak anitzetan hiltzen ditu sortu berriak emea berotzeko.\nHiru egun irauten du lehoi emearen zeloak. Eta hogei minuturo estaltzen du arrak emea. Hirurehun bat aldiz hiru egunetan... Lehoiek ez dute aurre eginen dien harraparirik. Hortaz espezia bera da ugalketa kontrolatzen duena. Sortzen diren hiru lehoitatik batek baino ez du eginen aitzina.\nUr ondoan, belai batean paratu dugu kanpamendua. Su handi bat egin eta ondoan afaldu ostean, berbetan ari garela harako kurrinka bat aditu dut. Izutu ere egin naiz. Gaua beltza dago, ez dut deus ikusten. Kopetako argia biztu, eta inguruan begirada bat eman dut. Bi begi alimaleko meta baten buruan ikusi ditut. Meta zanpa-zanpa ia arrastaka mugitzen da, eta nigan dator.\n—Lasai, lasai. Ez dute deus egiten, sar zaitez dendan eta ongi hertsi atea. – Gomendatu dit gidariak.\nBadirudi hipopotamoak arrotzekin laket direla eta gabez gero eta gehiago dira turisten dendak harriduraz bisitatzen dituztenak.\nIrribarretsu taldeari zuzendu da gidaria.\n—Pixa eta bertze gainerako guztiak egin eta sar zaitezte dendetan, gauez ez atera, hipopotamoa izutuko da, eta orduan bai, hobe haren aitzinean ez bazaudete.\nEhunka kilo bizkarrean, eguna joan eguna etorri... Animalien txutxu-mutxuek lokartu naute azkenik.\nLo zakuaren barnean dendak ematen didan babesean ongi sentitzen naiz. Kanpoan aktibitate handia sumatzen dut, nonbait hipopotamo familia osoa etorri da bazkara.\n“A!” ze bizi tristea hipopotamoarena. Eguna ur lohitsuan iraulka, gau osoa belar jaten. Ehunka kilo bizkarrean, eguna joan eguna etorri... Animalien txutxu-mutxuek lokartu naute azkenik.\nLainotsu ernatu da eguna, ia ez da deus ikusten, kamioian erdi lo gaude. Errepidea makurra da, harako batean elefante alde handi batekin topo egin dugu. Gidariak txoferrari gelditzeko eskatu dio. Elefante bat errepidetik gertu dago.\nElefante familia amatxik gidatzen du.\nBadira erraldoiak, handiak ertainak eta niniak amaren hanka artean titia bila. Amak aldizka tronparekin pa ematen dio umeari.\nArrak hortz luze eleganteak harro erakusten ditu.\nHurbilean ur putzu bat ur-liliaz estalia dago, elefante batek 160 litro ur egunean behar ditu, eta ur-liliak anitz gustatzen zaizkio. Putzua agortzen denean bertze baten bila mugitzen da elefante aldea. Idorte handietan gaizki pasatzen du elefanteak, larrua babesteko lokatzan bainatzea premiazkoa du, zahartzen denean haginak galtzen ditu eta kima xamur sortu berriak soilik matxikatu ahal ditu.\nKamioia gelditu eta isilean taldea begira denbora egon gara.\nEme bat zeloan dagoela ematen du eta arra gorteiatzen ari zaio. Tronpa gora belarriak astindu eta ikaragarrizko orroa bota ere egin du.\nAlde egiteko tenore da. Elefantea pisua eta traketsa ematen badu ere, zalu eta abila da, igeri ongi egiten du eta basoan sasi edo sastrakek ez die trabarik egiten, denen gainetik pasatzen da. Haserrean hagitz arriskutsua da. Ez ditu arrotzak bere inguruan maite. Bere intimitatea babesten du. Elefante batek harrapatuz gero nekez aterako da bizirik gizona. Lehenik tronparekin lurrera bota eta gero hankekin zanpa-zanpa kasatuko du.\nLainoa harrotu du eta ikaragarrizko beroa egiten du. Itzal bat bila gabiltza. Bazkaltzeko tenorea ailegatu da eta gose gaude. Azkenik, Akazia batzuen azpian mahaia paratu eta zerbait jateko hartu dugu. Gero berriro kamioira: kuluxka bat eginen dut.\nMunduan animaliarik zaluena gepardoa da. Edertasun handiko harraparia, larru nabar zurixka, bi malkok aurpegia goitik behera gurutzatzen dio, beti negarrez balitz bezala. Kuttuna eta maitagarria dirudit.\nBetiko tximinoen etsai amorratua, siesta denbora profitatuz sartu da gepardoa tximino baratzean. Tximino familia handi bat lasai dago, berbetan, jolasean, elkarri, orrazten, zorri garbitzen...\nTximinoek harraparia sumatu dute eta umeak bildu bizkar gainean, besapean... eta zuhaitzetara igo dira. Iskanbila ikaragarrian zuhaitzez zuhaitz jarraitu dute gepardoa, garrasika errietan egiten diotelarik. Gepardoa lotsati buztana arrastaka baratzetik atera denean tximinoak mutu gelditu dira. Minutu bateko isilunea egin da. Beraz nahiko dramatikoa iruditu zait.\nEmozio handia sentitu dut. Une honetan tximinoekin nago, badakit gepardoa tximino ume baten beharrean dagoela, hori dela haren bizi bidea, seguru aski berak ere baduela ume bat kobazuloan eta elikatu behar duela. Baina tximinoen ekintza ausarta hunkigarria dagit.\nEguna ongi profitatu dugu, eta ilunabar gorri-gorriak aterpe eman digu. Eguzkiak ostertzean ematen du sua dariola, baina urrun dago eta harenak ez gaitu berotzen, hortaz gurea egin dugu, gero su inguruan espageti on batzuk jan ondoren dendan sartu naiz. Ibai bazterrean gaude eta giro hezea sumatzen dut.


LABORAL Kutxak GESTIOLAN online zerbitzua jarri du abian autonomo eta ETE-entzat, guztiz doan - Laboral Kutxa Prentsa aretoa\nPrentsa oharrak Uncategorized @eu\nLABORAL Kutxak GESTIOLAN online zerbitzua jarri du abian autonomo eta ETE-entzat, guztiz doan\nDecember 12, 2013 -an argitaratua Laboral Kutxa(e)k\nGestiolan zerbitzua doan da, eta autonomo eta profesionalek euren fakturazioa edozein leku eta unetan online gestionatzeko aukera eskaintzen du.\nEnpresak gestionatzeko softwarean espezializatutako 3etrade sozietate nafarrarekin sinatutako hitzarmenari esker garatu ahal izan da programa.\n2013ko azaroaren 20a. Iazko arrakastaren ondoren, LABORAL Kutxa bere PRO bezeroen (autonomo eta profesionalen) esku jarri du berriro ere Gestiolan tresna informatikoa. Negozioaren salmentak edozein unetan eta edozein lekutatik gestionatu ahal izateko baliabide erabilerraza da.\nLABORAL Kutxako autonomo eta ETE-en saileko arduradunek nabarmendu dutenez, “130.000 bezerok eta EAEko eta Nafarroako autonomoen % 35ek baino gehiagok fakturazioa gestionatzeko soluzio informatikoa dute eskura, guztiz doan”.\nGestiolanen bidez, besteak beste, erabiltzaileek negozioaren datu-basea eratu, saltzeko agiriak, aurrekontuak, albaranak eta abar editatu, eta ordainagiri-sortak prestatu eta kobratu ahal izango dituzte, banca online CLNet sistemarekin zuzenean lotuta.\nEra berean, arduradunen esanetan, tresna hori “laguntza handia da bezeroentzat, fakturazioari lotutako era guztietako gestioak online egiteko aukera eskaintzen duelako. Azken urte honetan oso erantzun positiboa jaso dugu, eta horrek gure bezeroentzako zerbitzu hori zabaltzera bultzatu gaitu”.\nGestiolanek teknologia berrien aldeko apustu argia dakar, 3etrade plataforma cloud computing (hodeiko softwarea) delakoan oinarritzen delako. Hodeiko zerbitzu horiek Interneten gordetzen dira eta, horrela, edozein ordenagailu eta lekutatik eskura daitezke, CLNet-en identifikazio-gakoa erabiliz.\nGainera, doan da, oso malgua, eta lana optimizatzen laguntzen du. Erabiltzaileari malgutasuna eskaintzen dio (edozein unetan eta edozein lekutatik sar baitaiteke bertara), kostuak aurreztea dakarkio eta segurtasun handiagoa ere eskaintzen dio, ekipamendua galdu edo hondatuz gero ere, datuak ez direlako galduko eta inork ezin izango dituelako eskuratu. Programa hori enpresak gestionatzeko softwarean espezializatutako 3etrade sozietate nafarrarekin sinaturiko hitzarmenari esker garatu da.\nGestiolan online ikastaroak\nLABORAL Kutxak doako online tailerrak antolatzen ditu aldian-aldian, Gestiolani atarramentua ateratzeko interesa duten autonomoentzat nahiz ETE-etako arduradunentzat. Tresna hori erabiltzen irakatsi eta eskaintzen dituen aukera guztiak ezagutarazteko helburua dute ikastaroek, bezeroen denbora eta lana optimizatzeko asmoz.\nOraindik Gestiolan erabiltzen ez duten Entitateko bezero autonomo eta ETE-ek horretan interesik izanez gero, edozein unetan CLNet-en bidez alta emateko aukera dute, negozioaren fakturazioa gestionatzeko aplikazio informatiko horren abantaila guztiak inolako kosturik gabe eskuratu ahal izateko.\nautonomo CLNet @eu ETE gestiolan @eu Laboral Kutxa @eu online zerbitzua


Euskararen inguruko hausnarketa XXI. mendeko gazteen eskutik - Euskaltzaindia\nEuskararen inguruko hausnarketa XXI. mendeko gazteen eskutik\nEuskal Herriko Ikastolen Elkarteak eta Euskaltzaindiak unitate didaktiko digitala sortu eta egungo gazteen esku jarri nahi dute.\nProposamen honen helburua: euskararen iraganeko, egungo eta etorkizuneko egoeraren inguruko hausnarketa kritikoa bultzatzea euskararen lurralde guztietako gazteekin batera.\nEuskararen Herria Ehuntzen unitate didaktikoa euskarri telematikoan eskainiko zaie dohainik Euskal Herriko ikastetxe guztiei.\nMendeurrenaren inguruabarrean jarri zuen egitasmoa abian Euskararen Akademiak.\n(Argazki nagusian: Miriam Urkia euskaltzain osoa; Koldo Tellitu EHIko lehendakaria; Xabier Lasa EHIko teknikaria)\nEuskal Herriko Ikastolen Elkarteak (EHI) eta Euskaltzaindiak gazteen artean euskararen inguruko hausnarketa bultzatzeko unitate didaktiko digitala sortu dute: Euskararen Herria Ehuntzen. Akademiaren mendeurreneko egitasmoen azken emaitza da unitate didaktikoa, aurrerantzean Euskal Herriko ikastetxe guztiei zabalduko zaiena. “Gazteak dira euskararen herria ehuntzen jarraituko dutenak, eta euskara biziberritzeko beraien parte-hartzea ezinbestekoa da”, azaldu du gaurko aurkezpenean Miriam Urkia Euskaltzaindiaren Gipuzkoako ordezkariak. “Euskararekin, euskal kulturarekin eta euskal gizartearekin konprometitzen diren ikasleak hezteko bidean, pausu berri bat eman nahi dugu elkarrekin”, gaineratu du Urkiak. Hortaz, unitate didaktikoak helburu zehatza dauka: euskararen inguruko hausnarketa kritikoa bultzatzea Euskal Herriko gazteekin batera.\nEuskaltzaindiak mendea bete zuen 2019an, eta lehen ehun urteak ospatzeko prestatu zuen egitarauaren baitan, egokia iruditu zitzaion euskararen iraganeko, egungo eta etorkizuneko egoeraren inguruko hausnarketa bultzatzea euskararen lurralde guztietako gazteekin batera. Honela, ikasleek bizi duten ingurunearen azterketa soziolinguistikoa egingo dute, baina soziolinguistika hitzaren bi osagaien adiera aztertuz, hau da, ikuspegi soziologikoa eta linguistikoa. Finean, beraien egunerokoan euskarak duen presentziaz hausnartuko dute.\nHorretarako, Euskaltzaindiak galdera batzuk proposatu dizkie gazteei, amu gisa: zein da euskarak zure inguru hurbilean duen presentzia? Zergatik dira euskara edo erdarak zure hizkuntzak? Zein ekarpen egin diezaioket bertako dugun hizkuntza honi? Zein ekarpen egiten dio euskarak eguneroko elkarbizitzari?\nXXI. mendeko euskal hiztunak ditu gogoan Euskaltzaindiak erronka hau proposatzerakoan. Jorratzen diren gaiek heldutasuna eta hausnarketa kritikoa eskatzen dutenez, Batxilergoko ikasleei zuzendutakoa da, bai lehenengo mailarako, bai bigarrenerako.\nEuskal Herriko Ikastolen Elkartearekin elkarlanean sortu da unitate didaktikoa, baina Akademiaren asmoa da proiektua Euskal Herriko ikastetxe guztietara zabaltzea. “Gainera -aitortu du Miriam Urkiak-, unitatea ikastetxeetan erabili ahala etengabe hobetu eta eguneratuko dugu”.\nKoldo Tellitu Euskal Herriko Ikastolen Elkarteko lehendakariak elkarlanaren garrantzia azpimarratu du bere mintzaldian, eta aitortu du tresna digital berri honekin gazteek “gure errealitate soziolinguistikoa eta gure inguruko hizkuntza gutxituena” ezagutzeko aukera izango dutela. Eta gurari bat lotu dio aurreko esaldiari: “Agian, etorkizun hurbilean ezagutza horrek berak bihurtuko ditu eragile euskararen normalizazioan”. “Azken finean -gogoratu du Tellituk-, ikastolako ibilbidea amaitzerakoan gure ikasleak euskaldun eleanitz izan daitezen lortu nahi dugu, baina baita euskaldun konprometitu izan daitezen ere”.


Bertso eskolen lan tresna | Bizigiro | Berria\nBertso eskolen lan tresna\nBertso eskolen lan dinamikarako baliagarria den webgunea ondu du Bertsozale Elkarteak: Bertsoeskola.eus. Material ugari bildu dute, eta bertso eskolei saretzeko bidea ere eman nahi die.\nIxiar Eizagirre Bertsoeskola.eus webgunearen koordinatzailea atarian nabegatzen. MAIALEN ANDRES / FOKU Tamaina handiagoan ikusi\nArgi du Ixiar Eizagirre Bertsozale Elkarteko transmisio eragileak: «Bertso eskolak oso garrantzitsuak dira bertsolaritzaren osasunerako». Horri tiraka eta «behar» bati erantzunez, Bertsoeskola.eus webgunea sortu du Bertsozale Elkarteak. Eizagirre ibili da koordinazio lanetan, eta azaldu du beharrezkotzat jo zutela zituzten baliabideak «indartu» eta «eskura jartzea».\nBertso eskolei zuzendutako ataria da plataforma; horien saretzean eragin nahi du, eta bi funtzio nagusi betetzen ditu: alde batetik, bertso eskoletan asteroko talde dinamikan baliatzeko interesgarriak edo baliagarriak izan daitezkeen materialak jartzen ditu eskura. Bestetik, berriz, bertso eskolek antolatzen dituzten egitasmoei oihartzuna ematea da asmoa, edota asteroko jardunean haientzat interesgarriak izan daitezkeen gaiak eta albisteak ikusgai jartzea.\nAzken urteotan materialgintzan «lanketa» handia egiten ari direla azpimarratu du Eizagirrek, eta horren garrantzia nabarmendu du: «Ezinbestekoa da materialgintzan lanean aritzea. Bertso eskoletan irakasleek egiten duten lanari oinarri, helduleku edo makulu bat jartzea da asmoa. Materiala eskaintzen diegu, eta asko laguntzen du horrek».\nBertso eskoletako oinarrizko jarduna bat-batekoa izan ohi da, eta, nagusiki, hor erabiltzen diren elementuak biltzen ditu atariak. Lau atal nagusitan banatzen da webgunea: Gaitegia, Doinutegia, Errimategia eta Hasiberriak.\nGaitegian, plazan jarri diren 725 gaietatik tira ahal dute bertso eskoletako kideek. Hala, bat-bateko saio bat gidatzeko bertso eskoletarako egokienak izan daitezkeenak hautatu eta bildu dituzte: «Gai egokia jartzea, esanguratsua eta ondo formulatua, ez da erraza. Zaku zabala dago Gaitegian, eta hortik tira dezakete irakasleek. Kantatu eta gero, gainera, kontrastatu ahal dute bertsolariek nola heldu zioten saio hartan gai horri».\nGaiak multzokatzea ere erabaki dute. Horrela, ofizio motaren arabera banatzeaz gain, lau multzo nagusitan sailkatu dituzte: Plaza, Sariketak, Betaurreko Morez eta Perlak. Betaurreko Morez atala sortzeak duen garrantzia azpimarratu du Eizagirrek: «Genero perspektiba oso kontuan edukitzea eskatzen duten gaiak daude bertan, nahiz eta genero perspektiba tematika guztietan eduki beharko genukeen presente. Gai guztiak dira feminismotik heltzeko modukoak, baina oso gai markatuak edo bereziki irristakorrak izan daitezkeenak jarri ditugu hor».\nDoinutegiari dagokionez, berriz, plazan egun erabiltzen diren 425 doinu batzen dira. «Arriskua dago betiko hamar doinuetan bueltaka ibiltzeko, eta ondo egoten da doinu klaseetan, neurrietan eta erregistrotan zabaltzea», azaldu du Eizagirrek.\nBestalde, EHUko Ixa taldeak egokitutako Errimategia dago, eta, nahi den hitza bilatuta, haren amaierarekin bat datozen berben zerrenda erakusten du. Azkenik, Hasiberriak atalean, bertsotan bat-batean lehenengo urratsak egiten ari direnentzat teknikak lantzeko fitxak daude. Batez ere haurrentzat direla argitu du Eizagirrek, baina denborarekin helduentzat ere sortzeko asmoa dutela azaldu du.\nDokumentatutako ondare zabala dago bertsolaritzan, eta «harribitxiak» jasotzeko espazioa ere badu atariak: « Guretzat gogoangarriak izan daitezkeen bertsoaldiak ekarriko ditugu, transmisio horri begira. Lehengo edo gaurko bertso ale aukeratuak izango dira, bertso eskoletan dabiltzan haur, gazte zein helduek gozatzeko eta hortik ikasteko». Horretarako, Ganbara eta Bertso Jarriak atalak sortu dituzte.\nBertso eskolen lan tresna ez ezik, horien topaleku ere izan nahi du webguneak. Hala, bertso eskola bakoitzak bere egitekoaren berri eman, eta gainerakoena ezagutzeko aukera izango du: «Guretzat oso garrantzitsua da funtzio hori ere izatea. Bertso eskola bakoitzak bere berri eman ahal izango du, eta, edozein egitasmo antolatzen duelarik, horri zabalkundea eman ahalko dio».\nIaz, ikastetxeei begira, Bertsoikasgela.eus webgunea sortu zuten, eta bestelako edukiak lantzeko aukera ematen die atari berriak: «Bertso eskolek beste webgune baten beharra zeukaleta ohartu ginen. Bertso eskoletako gazte eta helduei zuzenduta dago atari hau, eta leku gehiago du umoreak. Hitzen tonua ere ezberdina da, eta inkorrekzioek leku handiagoa dute».


Donibane Lohizuneko olatu artifizialen igerileku proiektua kezka iturri | Pais Vasco | KAZETA\n“Surf Park” izeneko proiektu “erraldoia” plantan eman nahi dute Lapurdiko kostaldeko hirian. Laborariak eta Surfrider elkarteak egitasmo honek ingurumenean izaten ahal dituen kalteez ohartarazi dute. Euskal Elkargoak otsailean onartu zuen proiektua eta herriko kontseiluan soilik Herri Berri taldea agertu da kontra.\nHaritz Larrañaga|30/06/2020|0 comentarios Actualizada:\nProiektuak ingurumenean sor ditzakeen kalteek kezka sortzen dute. © Gara\nEuskal Herritik gertuago, “Wavelandes Atlantique” proietkua ere aurkeztu zuten, Landetan egiteko, baina proiektu hau ere zalantzan da. Izan ere, 2024ko Olinpiar Jokoetarako hautagaitza aurkezteko baliatu zuten egitasmoa, baina azkenean Batzorde Olinpikoak Tahiti hautatu zuen surf olinpiadak egiteko.\nEuropako egoitza nagusia Donibane Lohizunen duen Boardriders enpresa, Lapurdin surf igerileku bat eraikitzeko prestaketa lanetan ari da, Wavegardenekin. Quiksilver markak Billabong marka bere egin zuenean, beste marka batzuen ardura ere hartu zuen, eta horien artean da, adibidez, Boardriders marka. Horregatik, Donibane Lohizunen dagoen egoitza partekatzen dute biek, eta, hain zuzen ere, egoitzaren gibelean dauden lurrak baliatu nahi dituzte igerilekua eraikitzeko, Gara egunkariak berri eman duenez.\nDonibane Lohizuneko egoitzaren aitzinean skate parke bat eraiki zuten, herriko etxearekin elkarlanean, eta egitasmo berria ere gisa berean eraikitzea izanen lukete xede. Hau da, enpresak dirua jarriko luke, baina lurrak eta eraikuntza baimenak herriko etxearekin partekatu beharko lituzke.\n“Surf Park” delakoa eraikitzeko hautatu duten guneak laborariak haserrearazi ditu. Izan ere, sarritan salatu izan dute aberatsentzako etxe handiak eraikitzeko erosten diren lurrak laborantzarako oso baliagarriak direla, baina ez dira lurrak lantzeko erosten. Lapurdiko kostaldean gertatzen ari den “kolonizazioaren” ondorioz lantzeko gero eta lur gutxiago dagoela salatzen dute laborariek.\nArazo horri aurre egiteko sortu zen 2013. urtean Lurzaindia, “lurra laborantzako tresnatzat babesten eta espekulazioaren aurka diharduen” Ipar Euskal Herriko elkartea. Lurra eta eraikinak erosten ditu Lurzaindiak, ondotik epe luzera eta prezio egokian nekazaritzan edo abeltzaintzan lan egin nahi duten pertsonei alokatzeko.\nHala ere, ez dira soilik abeltzain eta laborariak kexatu olatu artifizialeko igerilekuaren kontra. Beste hainbat elkarteren artean, Surfrider fundazioak ere lehen aldiz bere desadostasuna erakutsi du argitaratu duen agiri baten bitartez.\nAskotan eskatu izan diote itsasoak eta ozeanoak babesteko 1990. urtean sortu zen irabazi asmorik gabeko erakundeari olatu artifizialak sortzen dituzten igerilekuen inguruan zein iritzi duen adieraz dezan. Orain artean, eztabaida ekidin du Surfrider Europe fundazioak, baina ekainaren 15ean, lehen aldiz zezenari adarretatik heldu eta auzi honetan zer iritzi duen argitu zuen.\n“Sarri eskatu digute olatu artifizialen aferan gure jarrera zein den agertzeko; alde batetik, halako proiektuen kontra dauden elkarteak zuzendu dira gugana eta, bestetik, proiektuen sustatzaileek ere gure sostengua nahi dute, olatu artifizialen eraikuntzan lagun dezagun”, azaltzen du Surfrider Europe-k argitaratutako idatziak.\nGauzak horrela, lehen aldiz kaleratu du olatu artifizialen inguruan duen iritzia Surfrider Europek. Argi eta garbi adierazi du ez dutela “olatu artifizialak sortzen dituen proiekturik babesten” eta hiru arrazoi nagusi eman ditu: “Igerileku horien eraikuntzak lur naturalak artifizial bilakatzen ditu, funtzionatzeko ur kontsumo handia dute eta energia kantitate handia behar dute”.\n“Horiek, nagusiki, aisialdi proiektu ekonomikoak dira, eta horien garrantzia zalantzan jar daiteke; batez ere, egitura horien kokapena ozeanotik eta olatu naturaletatik gertu dagoenean”, dio Surfrider fundazioak.\nDonibane Lohizunen dagoen Jaldayko jarduera-eremuan gauzatuko litzatekeen proiektua tokiko hiri-planaren baitan kokatzen da. Joan den otsailaren 22an onartu zuen proiektua Euskal Elkargoak. Herriko kontseiluaren bozketan, haatik, Herri Berri taldeak bakarrik bozkatu zuen egitasmoaren kontra. Proiektua oraindik hastapenetan da, baina 2021etik aitzina lortuko den plangintza baimena eskuratuko dutela aurreikusten dute sustatzaileek.\nHelburu naturaletarako eta laborantzarako erabiltzen diren lurretan eraiki nahi duten egitasmoak 155 metroko luzera duen olatu-igerileku bat proposatzen du, 25.000 metro kubikoko edukiera duena (hamar igerileku olinpikoren baliokidea).\nTokiko hiri-plangintza planaren arabera, parke erraldoi honen anbizioa “produktu berrien diseinuan zein ozeanoen, neguko kirolen eta ur kirolen sektorean mundu mailako erreferentzia bat sortzea da”. Sustatzaileen esanetan, “proiektuaren atzean naturaren maitaleak daude”.\nIpar Euskal Herrian egin iragan berri diren herriko bozen kanpainak luze jo du, bi itzulien artean Covid-19ak sortutako osasun krisia gailendu baita, baina “gai honek ez du batere oihartzunik izan kanpainak iraun duen bitartean”, salatu zuen Pierre Koch, Donibane Lohizuneko Herri Berri alderdiko hautagaiak.


Langileok gure haserrea erakutsi dugu, osasuna, enplegua eta lan baldintzen defentsan | LAB SINDIKATUA\nLAB Sindikatua LAB Langileok gure haserrea erakutsi dugu, osasuna, enplegua eta lan baldintzen defentsan\nEuskal gehiengo sindikalak deituta, mobilizazio eguna bilakatu da ostirala, "Haserre Eguna" leloarekin. Goizean goizetik, Euskal Herriko langileek euren haserrea erakutsi dute lantokietan, osasuna, enplegua eta lan baldintzen defentsan. Eguerdian, etxeetako balkoi eta leihoetara zabaldu da protesta. LABeko idazkari nagusi Garbiñe Aranburuk bera ere haserre dagoela nabarmendu du Euskal Telebistan, "Egun On Euskadi" saioan egindako elkarrizketan. Hain zuzen ere, patronalaren neurrira egindako konfinamendu baten aurrean gaudela berretsi du, eta oinarrizkoa ez den zerbitzu oro etetea exijitu du koronabirusaren krisiari aurre egiteko. Ekintza Sindikaleko eta Negoziazio Kolektiboko idazkari Xabier Ugartemendiak, berriz, borrokan jarraitzeko deia luzatu du: "Denon artean lortuko dugu!".\nLangileok haserre gaude gure osasuna arriskuan jartzen ari direlako. Langileok haserre gaude lanpostuak arriskuan jartzen ari direlako. Langileok haserre gaude lan baldintzak arriskuan jartzen ari direlako. Bada, haserre gaudela erakutsi dugu ostiralean, goizean goizetik, ehundaka protesten bitartez (IRUDI GALERIA, gure Facebook orrialdean).\n-Oinarrizko zerbitzuetan beharrezkoak eta efektiboak diren neurri prebentiboak ezarri\n-Oinarrizkoak ez diren lan guztiak bertan behera utzi\n-Lan baldintzak bermatu\nEuskal Telebistako "Egun on Euskadi" saioan egin dioten elkarrizketan, LABeko idazkari nagusi Garbiñe Aranburuk adierazi du lantokietan eta norberak bere etxean haserrea erakusteko eguna dela gaurkoa: "Ezinbestekoa da herritarron presioa handitzea eta osasuna lehenesteko momentua dela argi uztea".\nEnpresen ardura soziala non dagoen galdetu du Garbiñe Aranburuk, eta enpresa handien interesak defendatzen dituzten CEOE, Confebask, CEN patronalek ez dutela inongo ardurarik hartzen salatu du, eta, gainera, krisia langileek eta kutxa publikoak ordain dezatela nahi dutela berretsi du. Iñigo Urkullu lehendakariaren diskurtsoa patronalaren diskurtso bera dela nabarmendu du, patronalaren bozeramailea bailitzan.\nHala, oinarrizkoa ez den zerbitzu oro eteteko exijitu du, langileen osasuna lehentasuna delako, interes ekonomikoen gainetik.


"Koka-kola eta barea" antzezlana Barakaldon - Nontzeberri\nHasiera/ESZENA/“Koka-kola eta barea” antzezlana Barakaldon\n“Koka-kola eta barea” antzezlana Barakaldon\nBarakaldoko Sasiburu elkartekideek Koka-kola eta barea antzezlana antolatu dute biharko ostegunerako, otsailak 26, arratsaldeko 19:30ean, San Bizenteko kultur etxean. Ekintza hau Euskara Elkarteen Topagunekoen laguntzaz eta Korrika kulturalaren barruan martxan jarriko dute.\nRay eta Nik (edo nahiago baduzue, Ramon Agirre eta Inazio Tolosa) artisten pasadizo berriak kontatzen dituen ikuskaria da Koka-kola eta barea, non Ez dok Amairu berpiztuko duten. Zuzendari lanetan Asier Sota ibili da, eta gidoia Xabier Etxaniz Rojo idazlearen esku egon da.\n“Ez Dok Amairuren argazki ofizialean ez dira azaltzen. Baina Ray eta Nik showman paregabeek bere lekua merezi dute Euskal Kantagintzaren Olinpoan. Leku hori berreskuratzera etorri dira euren memoriak jasotzen dituen Urrutiko Intxaurrak! Best-sellerra besapean hartuta. Bada, inor gutxik badaki ere, Ray eta Nik han zebiltzan, artista handi haien artean, bileratan, entsaiotan, afaritan… Bai, bai, Mikel Laboa, Xabier Lete, Lurdes Iriondo, Benito Lertxundi eta enparauekin. Edo hala diote behintzat…”\nWalter Salas-Humarak Bilboko La Riberan joko du\nLos Straitjackets & Deke Dickerson, Bilbo, Donostia eta Gasteizen


Atzo jokatu ziren nesken eskubaloiko Munduko Txapelketako final laurdenak eta bihar,ostirala, izango dira finalaurrekoak. Holanda- Polonia (18:00) eta Norvegia- Errumania (20:45) lehiatuko dira igandeko finalera pasatzeko. Biharko bi partiduak Teledeporten zuzenean botako dituzte.\nHonakoak izan ziren atzo jolastutako partiduen emaitzak: Holanda 28- 25 Frantzia; Polonia 21- 20 Errusia; Norvegia 26- 25 Montenegro eta Danimarka 30- 31 Errusia.\nEspainiak ez zuen lortu final zortzirenetan aurrera egitea, Frantziaren kontra gol bakarreko diferentziaz galdu baitzuen denbora bukatuta penalti bat jaso ostean. Jorge Dueñas entrenatzaile bilbotarra epaileen lanarekin kexu azaldu zen beste behin: “Epaile bikotearen aldaketa bat egon da eta hori arraroa da”.\nNerea Pena jokalari iruindarrak ere haserre bukatu zuen norgehiagoka eta Twiterren honakoa idatzi zuen: “Qué puta VERGÜENZA!!!! Que estos árbitros puedan robarnos un paso a cuartos es INCREIBLE!!!! Eso sí que es DAÑAR AL BALONMANO #fairplay”. Eli Pinedo eta Macarena Aguilar jokalariek jarraipena eman zioten iruindarrak esandakoari sare sozialetan eta Paco Blazquez espainiar federazioko presidenteak ere kantxan justiziarik ez zela egon adierazi zuen. Esan beharra dago, Penak partidu oso ona egin zuela frantziarren aurka, azken minutuetan zerbait behera egin bazuen ere.\nBestalde, mutilen eskubaloian Asobal Kopa jolastuko dute asteburu honetan Leonen. Larunbatean Ademar- Naturhouse (17:45) eta Barça- Cangas (20:00) partiduak egongo dira eta igandean txapelketa irabazten duenak EHF Cup-en lehiatzeko txartela eskuratuko du.


Klonazioa dela eta ez dela - Elhuyar Aldizkaria\nHasiera » Erreportajeak » Klonazioa dela eta ez dela\nHala ere, klonazioaren aurka dagoen jendearen emana ikusita, hauen arrazoiak (etikoak, praktikoak, teknikoak edo dena delakoak) zein diren jakiten saiatzen naiz, ez baitut nire buruan eta iritzietan halako federik. CAF-Elhuyar zientzia-dibulgaziozko artikuluen lehiaketan lehen saria, hain zuzen, giza klonazioari buruzko lan batentzat izan da, baina orain idazlea ez da irratiko edozein tertuliano izan, EHUko Zuzenbide eta Giza Genoma Katedrako irakasle Leire Escajedo baizik. Horregatik, eta klonazioak etikarekin izan ditzakeen loturez zerbait ikasi nahian, arretaz irakurri dut Elhuyar. Zientzia eta Teknika aldizkariaren azken alean argitaratutako artikulua.\nAutoreak lantzen dituen puntuen artean bat, bere ustez gezurrra ezkutatzen duena, klonazio terapeutikoari ematen zaion izena da. Izan ere, klonazio terapeutikoa eta ugalketarako klonazioa teknika berbera dira, eta ez gauza desberdinak. Garai batean idatzi nuenez, nire ustez teknika da gutxienekoa, eta, horren ordez, helburuak eztabaidatu beharko genituzke. Klonazioa, txertaketa, tatuajea edo beste edozein teknika ez zaizkit berez txarrak iruditzen, helburuak jotzen ahal ditut txartzat edo ontzat. Baina hemen, noski, iritzien esparruan gaude, eta nireak ez du irakurlearenak edo beste edonorenak baino gehiago balio.\nAipatutako artikuluan klonazioaren aurkako zenbait arrazoi legal eta tekniko ematen dira, baina beste edozein teknika berriren aurrean ( in vitro ernalketa, adibidez), arazo tekniko eta legal ugari izan daitezkeen arren, ez da inor teknika hauen aurka aurrez aurre azaltzen (gaur). Hortaz, zerk egiten du klonazioa hain eztabaidagarri? Leire Escajedo klonazioaren aurka (edo gutxienez, alde ez) egotearen benetako arrazoia ez dirudi artikuluan barrena garatutako argudioetan dagoenik, baizik eta azken esaldian, pasadan, ematen zaigun iritzian. Bertan esaten da, hitzez hitz, klonazioa «naturaren prozesuak bortxatzen dituen teknika» dela.\nHorrek txundituta utzi nau, eta naturaren prozesuak bortxatzen dituzten eta ez dituzten tekniken arteko muga zehazten saiatu naiz. Zenbat eta gehiago saiatu, ordea, gero eta lausoago ikusten dut dena. Lurpean milioika urtez egon den petrolioa 3.000 metroko sakoneratik atera, hura erre, eta planeta oso bateko klima aldatzea natura bortxatzea da? Biziak inoiz ezagutu duen iraungipen-aldi bortitzena bultzatzea? Eta naturan existitzen ez den elementu berri bat sintetizatzea? Fusio hotza lortuko balitz, hori naturaren prozesuak bortxatzea ote litzateke?\nBai, agian urrunegi noa, sofisma hutsetan erori naiz. Gizakiaz eta terapeutikaz ari ginen. Baina hemen ere galderak temati datozkit burura. Hildako baten organoa bizi bati txertatzea natura bortxatzea ote da? Eta animalia baten organoa txertatzea? Edo organo artifizial bat (robot bat, azken batez) txertatzea? Eta zer esan in vitro ernalketaz? Edo bihotza geldirik duena (hortaz, garai batean hiltzat joko genukeena) makina bati lotuta «bizirik» mantentzeaz? Eta giltzurruneko gaixotasuna duena dialisiari esker bizirik mantentzeaz? Ez al da naturaren legerik behinena gaixo larriak hiltzea? Zergatik bortxatzen du natura zelula bati nukleoa kendu eta beste bati txertatzeak, baina ez pertsona bati hezur-muin zati bat kendu eta beste bati txertatzeak? Edo bakterio bati gene batzuk kendu eta landare bati sartzeak?\nBistan denez, ez dut inondik inora argi zerk bortxatzen dituen naturaren prozesuak eta zerk ez. Baina uste dut funtsean argudio hori erabiltzen dutela klonazioaren aurka daudenek, agerian ez bada ezkutuan, eta hortik abiatuta eraikitzen dutela beren arrazonamendu osoa. Oinarrizko premisa, ordea, nik behintzat ez dut ikusten. Inork definituko al dit zer den naturaren prozesuak bortxatzea? Inork azalduko ote dit, erlijio kontuak alde batera utzita, zergatik bortxatzen duten natura klonazioan lan egiten duten nire lankideek? Eta erlijioa alde batera utzita esan dut, erlijiotik abiatuta edozein judutar baita gai argi azaltzeko zergatik den bekatu urdaiazpikoa jatea, edozein musulman zergatik ez daitekeen ardorik edan, edozein hindu zergatik ez daitekeen behikirik jan, edozein etiopiar zergatik egin behar zaien ablazioa neskatoei, eta edozein katoliko zergatik den bekatu kondoia erabiltzea. Ni bekatari.


Kutxa Fundazioak “IMH 4.0 Strategy” proiektua bultzatzen du 2019ko laguntza-deialdiaren barruan - Kutxa Fundazioa\nKutxa Fundazioak “IMH 4.0 Strategy” proiektua bultzatzen du 2019ko laguntza-deialdiaren barruan\nArgitaratua: 23 Uztaila 2019\nKutxa Fundazioak 50.000 € eurorekin laguntzen du IMH 4.0 Strategy proiektua, non IMH-k pertsonen, enpresen eta ehun sozio-ekonomikoaren zerbitzura jarri nahi dituen Fabrikazio Aurreratuko demostrazio- eta prestakuntza-guneak. Gune hauetako jarduerek berehalako errentagarritasun soziala emango dute eta eragin oso positiboa izango dute langileengan, langabetuengan, ikasleengan, Gipuzkoako enpresetan –gehien-gehienak ETEak– eta oro har 4.0 paradigman interesaturiko edozein pertsona edo erakundetan. Azken batean, proiektu honen bidez Kutxa Fundazioa talentuaren prestakuntza bultzatzen ari da talentu hori erakartzeko eta atxikitzeko, betiere Debabarreneko eta Gipuzkoako garapen sozio-ekonomikoaren, lehiakortasunaren eta gizarte-eraldaketaren alde.\nProiektuan biki digitaletan edo prestakuntza-inguruneetarako errealitate birtualean oinarrituriko adibideak garatuko dira. Aurrerapenak egingo dira ekoizpen digitalizatuko tailer baten garapenean, eta enplegurako prestakuntza-eskaintza hobetzea bilatuko da. Gainera, fabrikazio aurreratuaren inguruko zabalkunde- eta sentsibilizazio-jardunaldiak antolatuko dira.\nMakina Erremintaren Institutua (IMH) Fabrikazio Aurreratuan prestakuntza espezializatua eta enpresentzat Teknologia eta Antolaketa Berrikuntzako zerbitzuak eskaintzen dituen Zentroa da. AFMren parte gisa, Fabrikazio Aurreratu eta Digitalaren Klusterraren prestakuntzarako erreferentzia-zentroa da. AFM Klusterra Fabrikazio Aurreratu eta Digitalaren interesak ordezkatzen dituen erakundea da. 450 enpresak baino gehiagok osatzen dute.


Bi antzezlan izango dira asteburuan Aita Marin, neguko antzerki hiruhilekoari hasiera emateko - Baleike - Baleike.eus\nBi antzezlan izango dira asteburuan Aita Marin, neguko antzerki hiruhilekoari hasiera emateko\nBaleike 2018-01-09 19:30 Kultura\nKomedia zoro bat eta fantasiaren mundurako bidaia bat. Genero hauetan mugitzen diren bi antzezlan ikusteko aukera izango da asteburuan Zumaiako Aita Mari zinean, neguko antzerki saioen hiruhilekoaren hasieran. Ostiralean Ados Teatroa konpainiaren Idiot txou antzezlana izango da, 22:00etan, eta, igandean, Alizia lurralde miresgarrian haur antzerkiaren bi emanaldi: lehena 12:00etan eta bigarrena 16:30ean. Bi saioetarako sarrerak aurrez salgai daude Zumaiako turismo bulegoan: ostiralekoak 9,5 euroan (6 euroan Gazte Txartelarekin), eta igandekoak 4 euroan.\nGarbi Losadak idatzi eta zuzendutako antzezlana da ostiralean Zumaian izango dena. Asier Hormazak, Dorleta Urretabizkaiak eta Josean Bengoetxeak osatzen dute aktore taldea. Bi esatarik eta teknikari batek zuzeneko irratsaio bat egingo dute antzokitik zuzenean. Irratsaioak audientzia arazo larriak izango ditu, entzuleek apenas deitzen dutelako. Baina, hala eta guztiz ere, protagonistek entretenimendurako tarte bat izatea nahiko dute, arazorik gabe, audientzia lortu eta kaleratzea saihestuko diena. Baina, inortxok ere deituko ez duenez, aukera bakarra geratuko zaie: antzokiko ikusleekin hartu-emana izan eta entzule faltsuen rolak hartuaz deiak jasotzen ari diren itxurak egitea, betetze lanetarako sikiera.\nHaur antzerkia, igandean\nHaurrek ere izango dute antzerkiaz gozatzeko aukera. Hala, igandean, 12:00etan eta 16:30ean, Alizia lurralde miresgarrian antzezlanaren bi emanaldi izango dira Aita Mari zinean. Lewis Carrollek sortutako ipuinaren antzerkirako moldaketa da hau. Ipuin klasikotik abiatuta gaur egungo haurrei zuzenduta, ikastearen edertasunaz eta beharraz arituko da antzezlana. Kantu, dantza eta antzerkiarekin Alizia neska gazteak hainbat pertsonaia xelebre eta dibertigarri ezagutuko ditu. Haiei esker onartuko du, eskolan erakusten dioten bezala, matematika, ingurugiroa, elikadura eta hizkuntzak ikasteak sekulako onurak ematen dizkigula.\nMartxoaren amaiera bitartean beste lau antzezlan izango dira: helduentzako Oxido (otsailak 17), Hysteria (martxoak 2) eta Ahora (martxoak 9), eta haurrentzako Jon Braun (martxoak 4). Pirritx, Porrotx eta Marimototsen ikuskizun berria, Borobilean, (otsailak 12) ere izango da Zumaian, eta baita Oskarbi musika taldearen kontzertua ere (otsailak 23).\nAsteburuko antzezlanetarako sarrerak zozkatuko ditugu Baleikeko bazkideen artean


Gipuzkoan 8.400 langile baino gehiagoren atxikimendua jaso du metalgintzako herrialdeko hitzarmenak – LabCaf\nHome/albisteak/Gipuzkoan 8.400 langile baino gehiagoren atxikimendua jaso du metalgintzako herrialdeko hitzarmenak\nLABeko Metalgintzako arduradunek eskainitako prentsaurrekoaren edukiak.\nGipuzkoan 8.400 langile baino gehiagoren atxikimendua jaso du metalgintzako herrialdeko hitzarmenak «Zorionak Gipuzkoako metaleko langile guztiei! Oraindik orain sinadurak biltzen ari garen arren, jadanik esan dezakegu oso-oso arrakastatsua gertatu dela LABek, herrialde mailako metalgintzako hitzarmenaren defentsan, sustatu duen sinadura-bilketa. Gaurdaino, honezkero 8.405 langile gipuzkoarren sinadurak bildu ditugu. Kontuan hartuz, LAB sindikatuak bakarrik sustatu duela aipatu sinadura-bilketa, sindikaturen bat haren aurka azaldu den arren, eta gogoan hartuz sinadura biltzea korapilatsua dela (enpresa guztietan ez dugulako ordezkaritzarik, kanpoan edo atzerrian lan egiten duten langileak daudelako, enplegua erregulatzeko espedientean langileak daudelako, etab), esan dezakegu, zalantzarik gabe, espero genuen guztia bete dela.